Home Verbatim Verbatim - Second Term 2016 Tuesday 21st June, 2016\nMr Speaker, wi i annan serten demann pou nouvo dimoun kalifye e PUC pe fer son mye pou li anploy Sesel pou fer sa bann kalite louvraz. I pa toultan posib e menm dan PUC nou’n met en sistenm pou nou train omwen a maksimonm Seselwa posib. Nou pe regard atraver SIT pou regarde si nou kapab train plis teknisyen ki kapab pran plis responsabilite. Ki zot ava swiv en progranm City and Guilds omwen ki nou ava kapab annan plis bann middle...\nMr Speaker, sa lensidan ki Onorab Barbe pe demann en leklersisman lo la, annefe ti ariv Mardi le 24 Me, 10.30 bomaten. Departman Transpor ti ganny alerte ki ti annan en transpor Land Marine ki ti pe transport en konntener lo larout Bel Eau ki ti’n tap avek bann kab Litilite Piblik. Deswit Komisyoner Transpor lo Later ti fer en site vizit lo sa sit. E la i ti remarke ki kab Litilite Piblik ti’n tonm ater. E dapre bann temwen ki ti la pandan sa lensidan, sa transpor Land Marine ki ti pe anmenn sa kab – sa konntener ti’n tap ek kab ant 2 poto elektrik, alor ki ti arive, sa transpor ti pe anmenn sa container ti tap avek sa kab ant 2 poto elektrik. I ti ganny raporte ki drayver ti pe fer en manœuvre kot i ti pe al delivre sa konntener - en landrwa Bel Eau letan ki i ti tap avek en kab Intelvision ki ti sa kab ki ti pli ba lo poto. Ler sa ti arive i ti kre en lensidan kot kab PUC ti ganny afekte e sa ti koz en power surge lo laliny PUC dan rezyon Bel Eau.\nAlors letan sa lensidan ti arive, Land Marine ti an konformite ek sa bann ler mouvman pour zot bann veikil. Me si pandan sa lensidan ti annan rash and negligence de- lapar sa drayver Land Marine, ki ti pe transport sa konntener oubyen sa drayver ki ti pe escort sa drayver - sa container- vehicle, ki’n kapab okazyonn sa lensidan, sa nou pou bezwen esper lenvestigasyon Lapolis fini pou determin sa.\nMr Speaker, an sa ki konsern bann spesifikasyon oter bann kab Litilite Piblik o bor bann semen, sa i ganny preskri anba bann Road Act Act 1 Public Roads and Highways Section 4, ki donn pouvwar Komisyoner Transpor lo Later pou set bann restriksyon ki relye ek lafason ki bann travay i ganny fer lo semen - e osi par lao bann semen ouswa dan bann rezerv semen. Enn sa bann restriksyon i oter bann kab Litilite Piblik ki ganny mete o bor semen. Oter ki in ganny set, i ki tou bann kab Litilite Piblik fodre pa pli ba ki 4.5 met par lao nivo semen. Sa i enportan akoz i asire ki bann veikil ki oversize i kapab pas lo semen san tap avek bann kab.\nAn sa ki konsern lekel ki pou responsab pou pey Konpansasyon pour bann zabitan ki’n sibir bann domaz swivan sa tel lensidan, Gouvernman i rekonnet, ki sa bann prosedir i kapab pran letan, alors dan limedya pou ed sa bann dimoun, Gouvernman pou asiste zot – pou asiste sa bann dimoun an ranplasan zot bann lekipman ki’n ganny andomaze, san ki Gouvernman i pran okenn liability antretan ki investigation - lenvestigasyon i kontinyen lo sa lensidan. Sa ki liable – evantyelman, pou bezwen ranbours Gouvernman pour sa depans ki nou pe fer.\nMr Speaker, sa oter 4.5met annefe ler nou’n vwar bann container ki pe ganny transporte aktyelman lo nou bann semen – lo bann larout primer prensipalman, me osi lo serten larout segonder – sa oter 4.5met i adekwat; setadir i en container lo en loader lo en transporter i donn apepre 4.1met. So, i annan ase oter, baze lo la pou asire ki sa bann container i kapab pase san okenn problenm.Me annan de ler i annan difikilte akoz zot annan bann crane ki par lao sa bann transporter - ki si crane pa ganny byen plase, sa crane li prezan i kapab may dan sa bann kab li osi. Alors sa legzersis ki nou pe fer la, avek Utilities Committee, i ava determin tou sa bann fakter pou vwar si esansyelman nou bezwen reviz sa standar4.5met. Me reviz sa standar 4.5met pou vin a en kou enorm spesyalman pou PUC – akoz ozordi mazorite nou bann laliny – nou bann headlines dan nou pei, ki pe meet sa 4.5met oter pour 3 phase415 – 415voltse pou lezot voltaz pli o, i annan bann oter ki ganny spesifye anba PUC Act ki pli o ankor. Alor pour lemoman nou bezwen revwar sa me asire ki an menm tan bann transpor ki vin lo semen – ki nou donn permisyon pou ganny enporte dan nou pei koman bann oversized vehicles, i meet sa spesifikasyon in order pour nou avoid en kou mazer pou PUC e bann lezot service providers bann telecoms providers, par egzanp dan pei - ki a lavenir.\nLo kote sanzman poto - mon napa sa lenformasyon Onorab, me mon ava demann PUC sa pou klarifye e nou ava transmet sa lenformasyon evantyelman.\nMon ti pou fer en propozisyon anliny avek Children Act. Mon krwar prenan an kont ki nou pe koz lo Lalwa Zanfan ozordi. Mon 2 koleg in sorti en pti pe an deor sa. Mon krwar i montre osi en nesesite ki nou annan en one stop place ouswa en one stop:- mon pa pou dir en one stop shop. Parey Unity House i ete la, mon krwar PS William ki prezan avek nou la, kot son bann Social Workers i baze, Children Protection zot baze la Unity House, i annan nou bann Zofisye Lapolis ki deza la ansanm avek zot. Sa in fer pou annan en meyer kordinasyon letan i annan bann ka lofans kont nou bann zanfan. Mon krwar osi prenan an kont ki nou annan sa lot group ki anler kot Lopital. Sa Child Protection Unit ki Lopital, mon krwar petet a lavenir Gouvernman i merit mazin en landrwa fokal ouswa santral, kot sa 3 Departman i annan en landrwa ansanm, ki letan en zanfan i annan en ka, be it dan en Vyolans Domestik parey Minis in dir kot ou bezwen al fer removal, ouswa i annan en labi ki’n arive ki ou bezwen al sa, sa zanfan i a la, son Social Worker i la, son Zofisye Lapolis i la. I annan en Dokter. Son Dokter i pa tro lwen avek li pou fer son tes lanmenm, ki pa pe vwar li pe bouz: - kot i konnen poudir Tribinal pa tro lwen. Tribinal osi i lanmenm la pou ekout son ka. Ouswa si i pou al kot Lakour pli o, i annan en fason akoz ozordi ki nou vwar. Nou vwar nou pou bezwen al Unity House, an menm tan letan ou sorti ou bezwen al Lopital pou al anba kot sa pou al fer, pa konnen ki ou pou …..\nMr Deputy, parmi bann servis ki en Labank i ofer son bann kliyan se akse a bann loan. I annan serten problenm avek sa servis ki ganny resanti koman en lenzistis par serten sitwayen. Letan en Labank i donn en loan, i demann serten sekirite pou fer sir ki i reganny larzan ki in prete e an plis lentere lo la. Sa bann sekirite i enkli en lipotek ordinerman lo sa byen ki sa dimoun pe al aste avek sa larzan loan e garanti par 1oubyen 2 lezot dimoun. Si sa dimoun pa re-pey son loan, Labank ikapab sezi sa byen ki in aste e revann pou li reganny son larzan ; oubyen i kapab fer en salary deduction lo sa dimoun ki’n garanti son loan. Problenm i leve letan en dimoun i azir dan en fason malonnet e i deside pran son larzan loan e apre sanz travay, landrwa reste e telefonn dan en fason ki Labank pa kapab retrouv li. Lefe ki sa dimoun in disparet, Labank i bezwen sezi son byen me souvandfwa Leta letan i dan en pozizyon pou sezi sa byen, prosedir Lakour i tro long ki letan in ler pou sezi sa byen, in telman depresye ki Labank pa kapab retir son larzan si i vann li. Sa sityasyon i fer ki Labank i swazir lopsyon ki pli fasil - savedir i al kot garanter pou fer li repey sa loan. Sa garanter i vwar li dan en sityasyon kot i bezwen repey en loan e sa i afekte son Bidze. I bezwen fer plis depans e mwens savings, oubyen i bezwen menm koup lo serten lezot depans ki i abitye fer. Si sa dimoun i retrouv li dan en sityasyon kot i bezwen li menm rod en loan, i pa pou kalifye probableman pour sa loan akoz sa loan ki in garanti i afekte son credit worthiness. Sa sityasyon i tre enzis e i merit ganny korize.\nMr Deputy Speaker, mon krwar sa Mosyon pe abord en size ki si ou regard otour nou dan lemonn, i en size ki’n ganny diskite, in ganny debate debate pandan bokou lannen e pandan bokou letan. E an plizyer repriz mon krwar in annan bann mezir ki’n ganny pran par bann diferan zirestriksyon par bann Lotorite konsernen pou try – pou sey fer fas avek bann sityasyon e cope avekbann lezot demann –e bann egzizans. Rezon an det, mon krwar an det mon krwar en tel Mosyon nou bezwen eksplor byen kwa ki rol Labank Santral i bezwen zwe – ki rol bann Lasosyasyon Banker dan lekonomi e ki rol koman kliyan – sa dimoun ki met ou larzan Labank ou bezwen zwe. Pou nou kapab fer sa nou bezwen byen eksplor sa problenm pa zis dan son totalite - me regard bann diferan facet sa problenm ki fer ki nou annan sityasyon ki nou annan ozordi.\nAnnou pran serten legzanp. Annou pran legzanp par egzanp en Etidyan ki annan en kont Banker avek Labank, son credit risk i veryhigh - in fek ouver en kont, e I basically prohibitive pou li kapab pran en loan.Me si par egzanp i ale par egzanp let’s say la nou’n entrodwir Liniversite – nou pe koz Sesel pe bouz devan – let’s say sa dimoun i deside al rod en Student Loan, i pou difisil pour li kapab ganny en Student Loan. Very difficult pou li kapab ganny en Student Loan akoz i pou bezwen serten sekirite, serten garanti ki pou ganny demande lo la ; e la sel garanti ki sa dimoun pou annan se probableman propriyeter son fanmir. E kot lot problenm prezan pou vini se si son fanmir par egzanp, son manman, son papa let’s say i pran lakaz i met koman sekirite pou fer sa zanfan ganny en loan, en Student Loan – let’s say i kapab ganny en Student Loan sa i sekirite, sa paran prezan pa pou kapab zanmen pran ankor en loan – i pou very restrictive pou li kapab pran en lot loan pou li kapab al fer en lot keksoz. Unless sa Labank i aksepte pour li pran en second linemortgage lo sa lakaz – ki mon krwar pa tou Labank ki an faver sa. Si i annan en movable asset par egzanp en transpor i met son transpor an gaz – sa transpor i bezwen annan en serten laz. I bezwen within en agerangemon krwar 2an a 3an me mon krwar pa plis ki 5an – mon krwar ouswa i annan en serten laz ki ganny mete akoz depresyasyon i ganny mete lo valer sa transpor. So,ou kapab konpran ki mannyer i restriktiv malgre ki paran sa zanfan in kapab in bank ek sa Labank tou son lavi – in met tou son savings dan sa labank e in ankouraz son zanfan pou ouver en kont ek sa Labank. Savedir sa paran in ankouraz son zanfan pou vin en kliyan sa Labank – annefe in fer promosyon pour sa Labank. E nou kapab vwar ki mannyer prezan i annan en mis-match bezwen sa servis ki pe ganny provided e nesesite ki annan out there e nesesite pour dimoun ganny akse avek serten kredi.\nMe prezan let’s go back to the role of the regulator. So nou avarecall Mr Deputy Speaker, ki Lasanble in pas serten Prozedlwa ki vreman enportan. Par egzanp nou koz lo Secured Transaction par egzanp e nou’n pas sa Lalwa. E sa Lalwa i en Lalwa en portan ki pou allow par egzanp si mwan let’s say mon en operater Taxi let’s say mon oule sanz mon loto dan plas al kot DBS, mon kapab aste mon lot loto koman garanti – mon loto i vin mon garanti mon al kot mon Labank Prive i donn mwan en loan.Me how many Labank ki pe fer sa konmela? Is it being practiced?Sa Lalwa in ganny pase e mon krwar nou bezwen - ler nou pas en Lalwa rod en fason pour nou met li an aplikasyon. I bezwen benefisye dimoun.\nDezyenman, nou pe kozlo Hire-Purchase par egzanp. A very good law. Gouvernman in met sa devan me nou bezwen vwar kote regilater avek bann Akter dan Sekter pa pe kapab enplimant sa Lalwa. Akoz par egzanp ozordi let’s say mwan mon en operater Car Hire, mon oule sanz mon fleet loto. Right? Mon pa kapab bezwen retourn ankor kot DBS – ki ti donn mwan en komansman pou reganny loanankor akoz DBS a donn en lot dimoun ki pe komanse. Mwan mon ariv en nivo kot mon’n pratike mon oule sanz mon loto – mon fleet i kapab vin koman – mon kapab aste mon fleet lo Hire-Purchase. Me oli sa bann posibilite ki nou’n met an plas pour ki bann dimoun i kapab swiv. And that’s the role of the regulator e se samon’n dir ki i annan en dual role ki bann dimoun i bezwen zwe pou konekte ek kanmarad pou fer sir ki nou bring about bann keksoz enportan - signifikan ki improve lafason ki Sekter pe fer performen. Otherwise ki pou arive? Nou pou toultan perform parey nou ete e dimoun pou kontinyen konplent. And it will come a time kot dimounpou dir enough is enough.\nEn lot pwen enportan ki mon oule koz lo la Mr Deputy Speaker, mon krwar i konekte ek sa ki nou pe koz lo la se Fiscal Policy, ok?Ozordi Polisi Monneter ki nou pe practice se sa moping up of liquidity e mon krwar parfwa petet i favoriz bann Labank pou pa donn loan.Ou konpran? Akoz si par egzanp en Labank i konnen poudir i kapab pe envesti dan bann Treasury Bills avek high returns par egzanp. Mon pa en expertdan finans, me selman ki mon pou fer mwan en Labank mon annan R2OO milyon mon kapab envesti dan sa, mon pou envestir laba. Mon konpran sa enteraksyon finansyel ki bezwen annan - as a laymen mon konpran li dan perspektiv. Be as a laymen mon pe osi demande ki ler mon al Labank fodre mon pe ganny akse ek kredi–pour mwan kapab fer keksoz. Mon anvi fini rann sa Labank son loan. Me souvandfwa ou vwar poudir en kantite dimoun ki petet en Labank menm pa ti pou ekspekte pou re-pey son loani actually pe re-pey li pli byen ki en dimoun ki sa Labank ti ekspekte pou re-pey li. So, mon krwar i enportan ki nou komans regard sa akoz out there dimoun pe komans fristre – dimoun pe komans fatige avek sa sityasyon. E zot pe turn towardsbann Banking Institutions ki Gouvernman in met an plas. Me sa bann lenstans ki Gouvernman in met an plas i for bann incubator systems;-par egzanp, SBFA i en incubator li, i pa sipoze pe kontinyen fer biznes grandi – epanouir.E si ou regarde par egzanp ozordi ou koz avek SBFA ou pou vwar lakantite laplikasyon pour loan pti biznes ki i pe gannyen. I pou nepli kapab cope. E ki nou realize, sa bann pti biznes par egzanp i kapab komans dan kominote i anploy 4,5 dan kominote e tir zot dan Drog, tir zot dan Lalkol i bann keksoz ki konekte avek the Socio Economic implicationki annan e mon krwar se sa ki nou bezwen komans pran perspektiv lo la. Mon dakor i annan bann diferan Polisi finansyel ki baze lo bann teknik, ekonomis eksetera, eksetera. Mon konpran sa. But at the bottom line lekel ki enportan sesa dimoun ki bezwen benefisye avek sa servis. Sa dimoun i konnen poudir mon’n bank mon larzan avek Labank X apre 15an mon al Labank X apre 15an mon dir mon oule en loan R100mil ou pa vin demann mwan X,Y,Z,W, isi laba, pour mwan kapab ganny en loan ek ou. Me solman ler ti pou mwan ouver mon kont ti ok, mon larzan ti ok pou met dan sa kont. Akoz si nou dimoun e bann investors i komans perdi konfidans dan nou banking system, at the end of the day se sa ki pou arive – akoz mon krwar for too long our banks dan Sesel -pardonmwan pou dir sa ankor – for too long bannbanks dan Sesel zot in viv dan en comfort zone ki’n fer zot epanouir, grandi e grosi without realizing the implication of zotroleki zot annan pou zwe dan en lekonomi. For too long.E souvandfwa zot in annan en over reliance lo Gouvernman pou li met an plas schemes e apre popilasyon i blanm Gouvernman – mepa realize poudir sa menm popilasyon pe blanm Gouvernmanyou’re part of the Government akoz zot Taxpayers contribute to that Loan Scheme ki vini- the Taxpayers money contributeto DBS. So, we shouldbe lookingat the other entity laba lot kote li be li ki i pe fer li? Ki son rol laba li?\nThe second point i garanti sa dimoun, Labank li i pa pou fer okenn lezot zefor pou al rod sa lot dimoun li. Son risk assessment i stop kot ou sagaranter. So, si sa dimoun ki’n garanti li i kapab annan 5, 10 biznes Labank pa fer okenn resers ankor plis ki sa li. That’s it fini la. I pou vin kot ou. Prezan ou pou bezwen al tay deryer sa dimoun e mon konpran that’s your own risk ki ou pran pou garanti en dimoun. Mon konpran the logic behind this. But at the end of the day, Mr Deputy Speaker, i annan dimoun pa pou zanmen kapab pran loan dan sa pei unless ki Gouvernman i kontinyen met an plas subsidize Loan Schemes – sa dimoun pa pou zanmen kabap pran loan. E bokou nou, nou pe fer en ta tapaz, nou pe kriy en ta koze, me annou regard byen ki pe pase. Akoz ozordi i annan dimoun par egzanp ki pou li aste en transpor i pa pou zanmen kapab aste. Malgre ki i kapab peye - i kapab fer byen i pa pou kapab fer li, ou konpran? E mon krwar nou bezwen realize poudir in ariv en moman pour nou konsidere -what can be done about this?\nE la mon pou koz lo bann servis ki ganny ofer avek dimoun. Mon vwar poudir bann Labank i envestir bokou pou provide dan bann servis - me eski zot envestir as much dan zot Staff as well? Eski zot envestir dan training zot Staff? Dan renumeration zot Staff? Souvandfwa nou koz - on the other side of the mirror – nou koz nou sa refleksyon ki nou vwar ler nou al en Labank. Me par deryer sa kontrwar zot vwar i annan en dimoun ki pe servi nou, i osi ki annan en fanmir. Eski sa bann Staff lekel ki pe monitor pou vwar si within the banking sector bann Staff pe ganny well renumerated; – pe ganny bann terms and conditions ki enportan? Akoz sa bann dimoun i travay en kantite as well. E eski sa bann Labank pe provide bann kondisyon travay pou favoriz dimoun konpetan pou travay within the banking sector? Si ou al aletranze Mr Deputy Speaker, ou pou vwar poudir i annan en term ki apel - the golden parachute ki’n ganny servi bokou fwa kot i dekrir bann dimoun– bann Egzekitif ki ler zot kite Labank zot ganny zot de milyon Dolar milyon Liv Sterlen malgre ki en Labank i fer fait. Mon kapab koz lo World Bank of Scotland. Pandan credit crunch ki ti arive an 2008 ki ti arive e son Egzekitif ti ganny peye en kantite larzan e ti annan en outcry Langleter akoz sa. Me ozordi mon krwar nou osi bezwen koz pou bann travayer ladan e mon krwar se sa rol Labank Santral pou antre e investigate e monitor whether or not si en Labank i dir i pe supply servis A to Z - ki bann kriter ki i bezwen meet an relasyon avek sa servis ki i pe supply? Si mon vin Labank par egzanp - mon pe debout sepa konbyen letan pour mwan kapab tir mon larzan la - I mean ki kalite servis ou pe provide ek mwan? There are simple things as well ki bezwen ganny fer to improve the level of service which is given to the customer. E sa i tre trez, enportan akoz at the end of the day, sa dimoun ki vin la anndan, i pe ekspekte i annan en servis, akoz i pe rely lo en Lotorite - lo son Gouvernman – lo Lotorite pou kapab speak on their behalf. E mon krwar la se la kot rol Central Bank i antre.\nSo, Mr Deputy Speaker, i annan en kantite keksoz i kapab ganny dir lo sa Mosyon. Mon pa pou al ankor la, mon pa pou donn ankor plis detay. E mon a donn lezot sans lezot dimoun pou koz lo la, me mon krwar poudir i en tre bon Mosyon e mon ti a kontan ki medya - sa i en size ki enportan, ki zot kapab osi koz lo la e menm par egzanp fer en pe investigative reporting – al vwar la dan bann Labank ki mannyer bann diferan servis i ete – anmenn sa lo frontline, fer dimoun konn en pe ki bann servis bann Labank i ofer. Fer bann Labank vin pli proaktiv dan advertise zot bann servis as well. Mon krwar tousala i bann keksoz ki nou bezwen travay lo la pour nou improve lafason ki Sekter Monneter i marse dan nou pei.\nMr Deputy Speaker, atraver bann lannen ki’n pase, bann Labank in zwe en rol trez enportan dan lekonomi nou pei. Zot in anmas bann deposit ek bann sitwayen ouswa atraver lezot aktivite - apre zot ofer sa bann larzan an loan avek bann endividi oubyen bann Konpannyen pou envestir dan bann Sekter prodiktif. Lezot aktivite ki zot fer se aste foreigh exchange apre zot revann li lo marse pou zot ganny en profi. E nou osi nou’n vwar bokou Bureau d’echange ki dan sa aktivite isi dan nou pei.\nMr Deputy Speaker, Labank Santral i la pou protez bann deposit ki’n ganny fer dan bann Labank. Si zanmen en Labank pe trouv li dan problenm atraver serten mezir ki Labank Santral i enpoze lo bann Labank Komersyal kot zot oblize kit 13 poursan zot rezerv koman sekirite si zanmen bann sitwayen i vwar zot dan problenm - parey in deza arive ek serten Labank isi dan Sesel. Menm ki i kapab ofer zot en laliny kredi pour zot fer zot sorti dan sa kriz finansyel.\nMon pou servi legzanp pou eklersi mon pwen. Letan Labank Santral i deside lans en Polisi Monneter, i byen ki i mazin son lenpak lo lekonomi an zeneral - sa ki nou apel lenpak makro ekonomik. Me fodre osi nou mazin son lenpak lo bann endividi. Sa bann Ekonomis i apel li mikro ekonomik. Mon dir sa akoz par ler bann Polisi Monneter i vreman annan lenpak negativ lo bann fanmir. Pran ou par egzanp en Polisi Monneter ki pe tir bokou likidite dan lekonomi. Bann Labank Komersyal pou transmet sa Polisi lo zot bann kliyan par ogmat lentere lo loan e enpoz bann kondisyon ki fer li difisil pour ou ganny en loan. Sa mezir ki kapab bon pour pei me i tre fermal pour nou bann sitwayen. Pour serten sitwayen, sirtou bann ki pe pey en loan sa Polisi Monneter i ganny resanti an term pli gro morso saler son i al dan pou repey loan e mwens larzan pou li servi pandan le mwan. Parfwa lentere i telman for ki i deranz Bidze lafanmir. Mon demande ki Labank Santral i travay avek bann Labank Komersyal, pou devlop serten mekanizm ki protez bann travayer ki annan en reveni ki ba e ki bann pti Biznesmenn ki enn ler dan logmantasyon lentere ki zot osi zot soufer.\nDezyenm legzanp, Mr Deputy Speaker, i sa sistenm sekirite loan parey bokou bann lezot Onorab in koz lo la. Letan en dimoun i al pran en loan, Labank i demann li serten sekirite pou asire ki Labank pa perdi son larzan. Koman sekirite, Labank parfwa i osi demande ki sa dimoun ki pret larzan i osi annan garantor parfwa 1 – e parfwa 2. Dan serten ka kot sa dimoun ki’n pret larzan in deside aret pey son loan e fer tou fason pou sov Labank - la Labank i al direkteman lo salary deduction lo sa garantor. I paret sa prosedir Lakour pou egzekit lezot sekirite parey pou sezi sa bann byen ki bann dimoun in aste avek sa larzan, i konplike. Me i kler, ki parfwa Labank pa fer okenn zefor pou rod sa bann dimoun ki’n pran loan e fors zot re-pey-e. Zot rod en solisyon fasilite e tonm lo garantor. Sa pou fer ki garantor i vwar li pe pey en loan ki i pa’n e ki pa’n benefisye li. Garantor i pey lepokase pour bann preter malonnet. Mon demande ki Labank Santral ek bann Labank Komersyal pou travay avek Lakour ek lezot Avoka, pou devlop bann mekanizm ki fer sir, ki en dimoun ki pran loan i repey li e sa lour pa tonm lo garantor.\nMr Deputy Speaker, a sa pwen mon ti a kontan demann 2 pti keksoz - ki Labank Santral i travay ek Labank; ki zot met plis Kapital a dispozisyon bann pti antreprener; Labank Santral i rod en mekanizm pou vwar ki si Labank pa kapab reste ouver ziska en pti pe pli tar, akoz devlopman ki’n arive dan pei; e bann Labank dan bann letan lafen-dimwan kot zot met plis Cashier pou rezourd sa problenm esper en kantite letan zot bann kliyan; ki bann Labank i ofer en servis de kalite pour bann kliyan par egzanp; en dele letan rezonnab pour en dimoun ganny en checkbook e en dele letan rezonnab pour en dimoun ganny en repons pour en loan ouswa lezot tranzaksyon. En kestyon Mr Deputy Speaker, ki mon ti a kontan demande, ki arive ek bann larzan ki dan bann kont abandonnen dan bann Labank? Eski pa’n ler pour nou reviz prosedir ki egziste pou permet en etranze ki’n marye ek en Seselwa ki pe travay Sesel pou ouver sa kont en pti pe pli fasil? Eski bann Labank pe swiv Lalwa ? Pa in ler pour zot ogmant zot virzilans lo bann endividi ki depoz gro sonm larzan dan zot kont - ki napa laprev ou lorizin sa bann larzan? Mon dir sa Mr Deputy Speaker, akoz souvandfwa Gouvernman ki ganny akize pou soutir larzan sal antre dan nou sistenm Banker.\nMr Deputy Speaker, sa Mosyon i enn ki tre enportan. Ozordi Sesel pe koz lo pti biznes e lezot epanouisman. Napa okenn pti biznes ki komanse avek lentansyon pou reste pti. Zot tou zot anvi grandi, anploy plis travayer e kree larises - pa zis pour sa ki dan biznes, me larises pour nou pei an zeneral.\nMr Deputy Speaker loter Mosyon pe demande ki Labank Santral e Minister Finans i zwe en pli gran rol pour ki Labank Komersyal i zwe zot rol pli byen. Konbyen fwa nou tann Prezidan Michel pe sipliy avek bann Labank Komersya,l pou zwe en pli gran rol dan nou lekonomi par fasilitet kredi pour nou bann biznes - espesyalman bann ki pti. Malerezman, laplipar sa bann lapel i tonm dan zorey sourd.\nMr Deputy Speaker, laplipar sa bann profi, apard ki pou Nouvobanque bann lezot Labank ki mon’n mansyonnen - Labank Barclays ek MCB, sa bann profi in kit pei. Sa bann menm Labank zot kontinyen benefisye e sa bann pti biznes ki met larzan dan zot Labank, i bezwen kontinyen struggle.\nMr Deputy Speaker, mon krwar senserman ki where there is a will there is surely a way. An dot mo -si i annan en volonte pou fer en keksoz pli byen dan lentere nou pep, mon pa vwar okenn rezon akoz nou pa kapab fer li. Mon demande Mr Deputy Speaker, i alors asiz ansanm e ansanm konsider sa ki pli byen e enportan pour nou pep. Nou bann Manm Lasanble Nasyonal, nou vin isi dan sa Lasanble pou demann Kesyon - pou met devan pwenn-vi nou elektora - nou frer ek ser Seselwa. Alors mon demande ankor, ki otan ki posib tou nou pwen i ganny pran an kont e enplimante o pli vit posib, pou benefisye lepep Seselwa. Annou fer li pour lepep Seselwa. Mon pou siport sa Mosyon, Mr Deputy Speaker.\nMr Deputy Speaker, ozordi tou keksoz preski i nesesit ki en dimoun - en travayer i annan en kont Labank. Menm si ou bezwen en lasistans sosyal, sosyal osi i komans dir ou pour sa lasistans ki i pe donn ou ouver en kont Labank i a met laba. Ou Pansyon osi i dir ou ouver en kont ou a met laba. En boug i oule vol ou - deor i oule vol ou, zot teks ou ouswa zot pe anvoy bann mesaz - i dir ou sepa ou’n ganny en lotri laba ou ti annan fanmir laba deor - i dir ou dir ou kont Labank – i a anvoy sa ladan - pour li vol ou menm. Tou keksoz Mr Deputy Speaker, i nesesit en kont Labank. Selman prezan nou, nou pe gete Labank letan nou, nou donn li nou larzan, nou, nou pa poz kestyon ki i al fer avek. Nou konnen i envesti epi lafen lannen nou tande tel Labank - akoz i vin kot nou menm Manm Lasanble sa –bann Labank i donn zot Rapor Finansyel – zot audited account e nou vwar in fer en kantite de milyon e de milyon profi. I byen. Me de lot kote, ki nou pe dir ek Labank atraver sa Mosyon, nou pe dir ek Labank ek bann Lenstitisyon Finansyel ki pret larzan dimoun, nou pe dir fer ki sa bann kliyan i ganny en pli bon akse avek kredi dan zot Labank. Akoz Labank li, i pa pou donn ou kredi si ou pa annan kont ek li. Ou pa kapab ou napa kont ek Barclays ou vin kot Barclays ou demann li kredi, i pou donn ou. Ou pa kapab si ou napa kont avek Nouvobanque ou vini ou dir donn ou en kredi – donn ou en advance i pa pou donn ou. I fodre ou annan kont avek li. E alor la, Mosyon pe dir Labank i pa fonksyonn lo li menm li, i annan lezot lenstans ki get li Labank - ki mannyer i pe marse dan en pei; akoz Labank i kapab koul en pei one time. Labank i kapab sov osi en pei. E la nou, nou pe dir Labank sov nou. Bann Labank ki nou pe dir – bann Lenstitisyon Finansyel sov nou pep kot i konsern zot pti loan -akse avek kredi. E ki nou pe gete ler nou get bann - kont bann rikord bann Labank nou pe vwar poudir i annan 2 area, 2 risk ki Labank – bann Labank e Lenstitisyon Finansyel i pe fer tre, tre byen. I annan loan pou Transpor se ki loto e loan pour Lakaz. Sa 2 risk Labank pa perdi. Zot gannyen. Alor letan nou pe gete sa 2 kategori zot pe fer en kantite profi - nou pe dir zot pa met presyon tro bokou lo dimoun.\nAnnou gete ki arive dan larealite, pour nou kapab konpran ki loter Mosyon pe sey demande e sa osi i a lev lizye Gouvernman – i a fer Gouvernman Egzekitiv, pli konsyan - sirtou Minister la Finans e pli konsyan - Labank Santral lo sa sityasyon. En travayer, en zenn travayer i oule en loto. I oule en loan loto i al kot son Labank, akoz letan in komans travay nou’n met presyon lo li. Nou’n dir li ouver son kont pou li met son larzan dan son kont. Prezan i en zenn li. I pe get son demen. I oule en lakaz. Ki arive? Zot dir li – lontan ti annan Gouvernman dan letan Parti Inik i donn lakaz bann dimoun ou pa bezwen ni kontribye – ozordi la nou dir li kontribye. Nou dir li komans peye ou lakaz. So, i konmans peye pou li ganny son lakaz. I tir lo son kont laba – lo son saler. E prezan li sa zenn i anvi en transpor li osi. I al kot son Labank, i demann en loan pou aste en transpor. E la ki nou vwar - en senp loan transpor Mr Deputy Speaker, Labank i demann li garanti isi, garanti laba – tou kalite pledge par kote. Me sa boug pou mor. E alor i demann li osi garantor – garantor an plis ki sa bann pledge – an plis sa bann garanti, i demann li en dimoun pou vin garanti li ki annan en lot kont ankor Labank. Labank pa fini la pour sa pti loan loto ki sa zenn pe demande, ouswa sa dimoun pe demande. Labank i dir li - ou bezwen pran en Mortgage Insurance. En Mortgage Insurance Mr Deputy Speaker, se pour ki si sa boug i mor son Lasirans i pey Labank pour son loan - take note of that. Labank pa fini la ek li. Labank i dir ou pran en Comprehensive Insurance pour sa transpor. Savedir i bezwen pran en Lasirans Comprehensive si an ka sa transpor i ganny aksidan pour li pey Labank pou li rann Labank sa larzan – an ka i annan tor; akoz si i annan rezon se sa lot dimoun ki annan tor ki pou peye – son Polisi pa pou ganny afekte.\nLabank pa fini la Mr Deputy Speaker. Labank i dir ek sa zenn la – ek sa dimoun – i dir ou bezwen kontribye sa 20-25 poursan kontribisyon personnel Mr Deputy Speaker. Be la Labank i nepli rezonnab. Me kote sa dimoun pou gannyen? Me nou pe trangle nou Seselwa. Nou pe trangle nou senp dimoun. Nou lepep - nou pe trangle nou lepep. I pa pou kapab epanouir – i pa pou kapab devlope – i pa pou kapab avanse Mr Deputy Speaker.\nMr Deputy Speaker, sa mon pe koz ou lo loan loto. I worse lo loan lakaz ki Labank i fer bokou, bokou larzan. Annou gete ki arive avek loan lakaz. En zenn garson- en zenn dimoun- en travayer li in save son larzan oubyen son fanmir in donn li en bout later – son later i lo li – i annan son bout later. Oubyen in ganny li atraver bann plan Gouvernman ki annan pou ed nou dimoun; e li i la kot Labank i oule en loan pour son lakaz. Mazinen Mr Deputy Speaker, i en loan pour son lakaz i pou tir fardo lo Gouvernman. Gouvernman i annan en responsabilite pou donn shelter dapre noou Konstitisyon - tou bann dimoun otan ki posib. E Gouvernman i vwar li en challenge pou li kapab donn shelter, donn lakaz tou dimoun. I difisil – pa ankor kapab donnen ziska konmela. I seye. Pourtan lakaz en kantite in fer dan sa pei. Me selman alor, sa bann Lenstityson Finansyel, i la pou ed Gouvernman. Se sa ki Gouverman i annan en rol ki i zwe vizavi zot zerasyon – zot kontrol. Nou bezwen gete ki pe arive. Se sa ki ou annan en Labank Santral ki tir bann Polisi; i gete ki Labank pe fer, si pa pe al an tro. Ensidswit. E alor pour ki sa bann Labank, sa bann Lenstisyon Finansyel zot zwe en rol – en rol enportan pou ed Gouvernman –desarz sa resonsabilite pou donn lakaz dimoun. E bann dimoun alor, i pran zot responsabilite - ki annan en kont Labank i vin kot son Labank - e i dir ek son Labank - la mon annan en bout later – la mon annan mon plan- mon lakaz e mon plan in aprouve par nou bon Planning Authority e alor ed mwan pou ganny en loan. Annou gete la alor la osi ki Labank i fer. Labank i fer li pran tou sa kalite pledge, ankor – tou sa bann kalite garanti, ankor – tou sa bann kalite lezot garantor ankor. E Labank i dir li ou bezwen met kontribisyon finansyel ladan - ou personal contribution – ankor 20 poursan sepa 25 poursan. Mr Deputy Speaker, ankor ennfwa mon poz la kestyon. Kote sa dimoun pou gannyen? It’s impossible. Dan serten ka i vreman nou pe touy nou dimoun – nou pe trangle nou dimoun. I pa akseptab e nou Lansanble isi i kondann sa bann keksoz. I nou dir avek Gouvernma lev ou lizye al gete ki bann Labank pe fer. E nou demann ou fortman; zwe en rol Gouvernman akoz parmi sa bann Labank la ou annan osi ou bann Labank. Ou annan osi bann Labank ki ou shareholder. E nou pe dir ek Gouvernman – Egzekitiv, pran ou responsabilite - al gete ki pe arive kot sa bann Labank ki ou annan shareholder, akoz zot pe touy nou dimoun – zot pe trangle nou dimoun - zot pe anpes nou dimoun devlope. E ki ou vwar la ki i fer alor? Apre tou sa ki in demann ek sa dimoun, i dir li osi pran en Mortgage Insurance parey in pran pou loto la, i pran enn osi pour lakaz. I dir an ka ou mor pour ou piti pa ganny burden – pour ki Lasirans i a pey Labank sa ki ou reste dwa. I dir li osi ou pran en Lasirans Lakaz pou fer sir si annan domaz ki arive avek ou lakaz pa Labank ki pou peye – Lasirans i a peye. Fantastik.\nMr Deputy Speaker, kestyon ki ganny poze i senp. Ler sa boug i vin demann en loan lakaz - en loan pou fer lakaz – ler sa lakaz in fini, sa propriyete – ki enkli prezan sa later ek sa lakaz lo la, son valer in bokou plis ki sa loan ki sa boug ti demande. E alor dan en ka kot Labank i bezwen - si sa dimoun pa kapab re-pey son loan pour en serten rezon Labank i oule re-met lasezi lo sa lakaz ki in pledge – in pledge ek Labank - sa propriyete i enkli son lakaz ek son later. Me i sifi. I sifi. Labank pou tir son larzan e i pou rester sa dimoun larzan. Akfer ou bezwen pran kontribisyon ek li? E kestyon i demande la; akfer Labank pou bezwen vin pran ankor ek li. E la ki nou pe demann Gouvernman poudir sa la, i pa avek zis ek Barclays sa. I ariv ek son HFC tou. Nou pe dir Gouvernman ouver son lizye lo sa bann Lenstitisyon ki annan around us. Sa bann Lenstitisyon Finansyel depi son Credit Union, son DBS, son SBFA, son HFC, son Nouvobanque, Seychelles Commercial Bank e lezot Labank prive. Tousala i pe donn sa ki pa byen nou dimoun. Mon pa oule servi lezot mo – ki pa bon pour dimoun sa ki pe ganny fer dan la pratik, Mr Deputy Speaker.\nE ou konnen Mr Deputy Speaker, alor nou pe dir avek Gouvernman fer li vin pli senp – ale ou ki Labank Santral i dan ou lanmen – ki oversee sa bann Labank koz ek zot – sirtou sa bann parey mon’n dir taler ki ou annnan share ladan. Ou dir ek ou en shareholder – fer koumsa – pa fer koumsa. Fer parey nou pe dir la. Ou pa pou perdi de tout fason, akoz i annan senp keksoz pour ou fer avek sa dimoun ki vin pran en kredi ek ou. (1) ki swa en loan transport ki swa en loan pour lakaz, ou zis dir li i bezwen vreman pran en Mortgage Insurance. Sa i normal an ka i mor i pa ankor fini peye - ou pa kit burden pour son piti – la Lasirans i vini i pey Labank. Sa i fantastik. I bezwen egziste. En Comprehensive Insurancer pou loto – pour transpor oubyen en Lasirans normal pour lakaz; sa osi i bezwen. I en nesesite. Me apre pledge lo sa loto oubyen pledge lo sa propriyete – sa lakaz ek sa later. I sifi. Pa bezwen ou fer li fer en kontribisyon personnel. I napa Mr Deputy Speaker. I napa e la prezan leten i napa pour son lakaz i re-tay kot Gouvernman e i dir Gouvernman lakaz prezan ou bezwen donn mwan; sansan ou ti’n tir sa burden lo ou. Nou ti a kapab en lot ki pli dan bezwen. I ti a kapab ede pour ki nou pei i avans pli byen devan e al pli lwen e ki nou pep i a santi vreman i annan en Gouvernman ki dan zentere lepep. La ki mannyer i ete konmela la, sa bann Labank ki mannyer pe fer, i pa dan zentere lepep. E nou, nou pe dir fortman, Prezidan ek Lekip get en kou sa zafer de pros, akoz i pa dan len-te-re lepep. E nou pe dir nou Lasanble, nou ava – apre sa Mosyon, nou pou pran sa bann pwen enportan dan sa Mosyon; en rezimen sa Mosyon – mwan mon pou fer li mon responsabilite koman Leader Zafer Gouvernman, mon pou anmenn kot Prezidan, mon pou dir li lala ki in dir dan nou Lasanble, ou’n anvoy mwan laba pour en travay, mon pe vin avek serten keksoz ki in ganny dir dan nou Lasanble, pour mwan donn ou pou dir - lala ki Gouvernman i devret fer koumsa ou kapab fer ki i pe fonksyon sa Gouvernman; akoz i Gouvernman Lepep ki o pourvwar la - ki pe fonsyonn dan zentere lepep.\nMr Deputy Speaker, ou vwar sa ki nou pe dir la, ozordi i pa zis pou lakaz. I annan en loan lala ater la ek Labank la. Loan pour bann zafer Lanvironnman nou Prezidan lot zour in dir, bann dmoun ki annan bann devlopman pou fer dizon - pe netway semen oule pran bann keksoz ki pa pou servi bokou delwil ki pou konmsi environmental-friendly, oubyen ki pou servi bann zafer solar system sepa kwa la - bann lenerzi soler ki konmsi nou pa pou polye lanvironnman i annan bann loan Spesyal Labank i sipoze donnen ki lentere pa sipoze for lo la – preski nanryen ditou. Be pa tou dimoun ki konnen sa bann zafer. E Labank osi pa dir nanryen li. Sometime, nou Minis pour Lanvironnman mon krwar i devret vin dan nou Lasanble dir nou en pti pe keksoz; par egzanp olye Kestyon i ava vini donn en Statement. Mon krwar i devret vini eksplik nou. Prezan tou dimoun a tande, akoz labank pa pe zwe son rol li. Labank pa pe dir nanryen li - akoz manke lentere la i ba. I pa pou ganny bokou. I pa dir nanryen. Be nou bezwen gete. Nou bezwen pe poz kestyon e pe get tou sa bann keksoz.\nSo, i sa bann pti keksoz ki nou tou nou devret nou devret pe vwar. Gouvernman i devret pe vwar – Labank Santral i devret pe vwar e i pe met presyon lo Labank normal – Labank Komersyal pour ki i kapab konmsi fer ki nou bann dimoun –nou travayer ki pe debourye, ki pe kontribye dan nou pei, i kapab gany sove par sa bann senp keksoz - bann senp Scheme - bann senp fason – pa ni konplike pou li kapab ganny son loan pou li osi devlope. I a ganny son pti transpor i a ganny son lakaz – son pti biznes i ava kapab osi devlope e i pa ava ankoler, i ava happy.\nLast Updated on Tuesday, 28 June 2016 09:26


Lasanble i sispann deba lo 2 prozedlwa -Seychelles Nation\nLasanble i sispann deba lo 2 prozedlwa |26 September 2019\nDeba lo 2 prozedlwa ki ti pe demande ki i annan serten lamannman pour revwar definisyon turnover dan lalwa Corporate Social Responsibility (CSR) Tax Act 2013 e dan lalwa Tourism Marketing Tax (TMT) Act Act 2013 in ganny anvoye pour plitar.\nBi sa 2 prozedlwa ki ti prezante par Minis responsab pour Finans, Komers, Lenvestisman ek Planifikasyon Ekonomik, Msye Maurice Loustau-Lalanne, ti annan pour bi fer zot definisyon parey definisyon Accessible Income ki annan dan Business Act 2009.\nCSR tax i ganny aplike lo bann biznes ki fer en turnover par lao R1 milyon pour lannen avan e peyman sa taks i ganny fer par mwan.\nMenm lamannman i aplik pour TMT.\nApre ki Minis Loustau-Lalanne ti’n donn leksplikasyon lo sa 2 prozedlwa, manm lo toulede kote latab ti fer resorti ki menm si zot konpran lentansyon gouvernman zot krwar ki sa bann lamannman pe fer ki sistenm taks pou vin pli konplike e sa pou kre lensertitid parmi envestiser ki pli gro moter dan nou lekonomi olye ankouraz zot pour envestir plis.\nSerten manm ti fer resorti ki gouvernman i bezwen zis asire ki sa ki devret pey taks i peye me atraver en mekanizm ki senp.\nApre bokou deba par plizyer entervenan, toulede kote ti dakor pour anvoy deba pour plitar ziska ki minis i pare pour soumet li ankor devan Lasanble.\nMinis ti dakor ki sa lalwa i ganny reanmennen pour ganny revwar pour fer rantre bann lamannman ki bann manm in propoze avan ki deba ava kontinyen dan staz komite.


Mesaz Prezidan Danny Faure a lokazyon Lazournen Nasyonal le 29 Zen 2018 - Messages - State House Seychelles | Office of the President\n29 June 2018 | State House\n42 an pase, en Nasyon ti ne. Le 29 Zen, 1976, nou ti pran desten nou pei dan nou prop lanmen. Sesel ti vin en pei lib e endepandan.\nOzordi mon eksprim mon gratitid profon tou Seselwa atraver Zenerasyon ki ti travay avek kouraz, devouman, ek determinasyon pour realiz sa zoli rev – nou Lendepandans. Ozordi, nou rann zot en omaz spesyal e nou dir zot mersi.\nLe 29 Zen I en dat ki senboliz nesans Nasyon Seselwa. I en dat ki ini nou. Lafet Lendepandans I alor pour sakenn de nou, en senbol pwisan – linite nasyonal.\nSe zour kot nou rededye nou lekor anver nou Patri, kot nou rekonnet ki progre Sesel i dan travay dir e travay ansanm pour Sesel e pour tou Seselwa.\nFrer ek ser Seselwa, mon remersye sakenn de zot pour zot sakrifis, zot devouman, e travay dir pou anmenn nou Sesel kot I ete ozordi.\nOzordi, nou selebre nou 42enm Lafet Lendepandans. I en moman pou nou regard lavenir avek konfyans ek lespwar. Konfyans dan nou kapasite pour sirmont bann defi ansanm. Lespwar dan la fyerte nou reisit ansanm pour Sesel. Lakle I reste dan lanmen sakenn de nou. Sa – I lespri nou linite. Nou gard lespwar vivan pour en Sesel touzour pli ini.\nSe linite ki pou anmenn nou ver plis progre. Parey bann parol Preanbil nou Konstitisyon I dir, “Okouran e fyer ki koman desandan diferan ras nou’n aprann viv ansanm koman en sel Nasyon avek lagras Bondye e nou kapab servi koman legzanp, en sosyete miltirasyal armonye.”\nFrer ek Ser Seselwa, annou kontinyen apresye sa ki nou ete koman en pep. Annou kontinyen batir lavenir ansanm, pour sa prosen zenerasyon.\nSesel I bezwen tou son zanfan pou anmenn nou pei beni – nou patri – ankor pli devan. Nou en sel pei, en sel pep, en sel gran fanmiy, e nou partaz menm idantite.\nOzordi I en moman lafyerte, I en moman lazwa pou pti pei beni. Nou pe selebre ansanm 42 an nou Lendepandans.\nWi, frer ek ser Seselwa, deza 42 an.\nParey bann parol Preanbil nou Konstitisyon I dir, “Rekonesan anver Bondye tou pwisan ki nou reste dan enn bann pli zoli pei dan lemonn.”\nPour regard versyon video mesaz Prezidan a lokazyon Lazournen Nasyonal le 29 Zen 2018 klik sa link anda:


Sanson ‘Debout pou nou zanfan’ par Marathon Man pe fer sikse Rodrigues -Seychelles Nation\nTou resaman in annan bokoudimoun e lorganizasyonki’neksprimkonsernlo bann ka labilo zanfane zotpe lite pour ki nou bann zanfan a nenportlazzotpli byen ganny proteze.\nEnn bann group ki pe anmenn sa batay i bann artis e santerSeselwa ki pe servi zotformlar ki lanmizikpour pas bannmesaz for kont bann tel aktdeplorablo nou bann zanfan e zot bann drwafondamantal.\nMarathon Man i enn sa bann artis ki pe vwarsikseisie osilozil Rodrigues avek son sanson ‘Debout Pou Nou Zanfan’, en single ki i ti ofisyelmanlanseapepre en mwan pase.\nSa morso reggaepe enplortou dimoun dan nou sosyete pour asire ki bann zanfan i ganny tou proteksyonneseserkont tou kalitelabi, tel pareypedofili e pour bann paranspesifikman, pour fer sir ki zot protez zot zanfan, defannzot a tou moman e toultan debout pour zot e fer zot grandi dan lanmour, latansyon e lafeksyon.\n«’Debout Pou Nou Zanfan’ i en travay ki mon’nrikordeespesyalman pour radyo, e bann tel platformlo ki sa mesaz i kapab ariv kot en grannonmdimoun. Lesprideryer se pour pas en mesazedikasyonnel e en mesaz ki konsyan, pour ki manrmayki pli gran, e menm bann adilt i tann lavwa bann ki pli ptiakozpandansa bann dernyen letan, ti annan enpe sa bann ka ki pa normal pour nou gete e pour nou sosyete,» Marathon Man in diravekzournalSeychelles NATION.\nDapre li, bann artis i annan en granrol pour zwe pour pas bann mesaz e edeedikpopilasyon, olye zis fer lanmizik pour lanmizman.\nAtraver sa sanson, Marathon Man pe osi ganny rekonnetandeor Sesel par bann kanmarad danlarezyon pli presizemanlozil Rodrigues, kot sa sanson pe fer sikseloradyoMBC Rodrigues FM.\n«Pour mwan i en granachievement, akozisi Mahe nou pa pe vwar sa lenpakparey mon ti pe anvizazei pou gannyen. Annefe, enta dimoun in personnelmandir mwan ki sa i pli bon sanson pour sa lannen, akoz i servi pour sansibilizdimounlo bann topik ki enportan. I en loner e mon vremankontanki i pe ganny apresyeandeorSesel. Mon ti a kontan ki lanmizik ki pe pres en mesazpozitif i annan menm lenpakisi,» Marathon Man ti azoute.


Louvertir 26enm Festival Kreol- ‘En selebrasyon nou lidantite ek kreolite’\nVis-Prezidan Danny Faure ti dir sa pandan ki i ti ofisyelman lans sa festival yer dan distrik Anse Royale dan prezans ansyen Vis-Prezidan Joseph Belmont, Minis Dezinyen Vincent Meriton, Sef Ziz Fredrick Egonda-Ntende, Minis pour Devlopman Sosyal ek Kiltir Bernard Shamlaye, ki osi tyermenn komite Festival Kreol, parmi plizyer lezot minis.\nOsi prezan ti plizyer o zofisye gouvernman, zidisyer ek manm kor diplomatik e manm elekte pour distrik Anse Royale Derek Samson.\nMsye Faure ti dir ki sa lemonn ki nou viv ladan ozordi i enn tre diferan vi ki in vin pli konpleks avek plis defi, osi byen ki loportinite.\n«Teknolozi modern in kas tou frontyer e anmenn tou bann pei e pep pli pre ansanm dan sa vilaz global,» i ti dir.\nMsye Faure ti azoute ki sa festival i en moman kot nou pwiz dan nou leritaz, dan bann bon valer e fer rapel ki sa pep i vreman ete.\n«Se sa ki gid nou pour viv byen dan sa lemonn ozordi. I donn nou sa direksyon pour progrese dan modernite e anmenmtan byen anrasinen dan tou sa ki bon dan nou tradisyon,» i ti dir.\nI ti azoute i enportan ki nou aplik sa dan nou fason viv e dan nou travay toulezour.\n«Ler nou fer en nouvo devlopman i enportan ki nou prezerv e ranforsi larmoni ant imen, lanatir ek bann nouvo konstriksyon, fasilite ek teknolozi,» i ti dir.\nMsye Faure ti dir ki sa seremoni louvertir i en selebrasyon leritaz natirel ek kiltirel Seselwa e i souliny byen ant lanatir e fason viv sa pep.\nI ti fer resorti ki sa lannen i lannen enternasyonal pour lafore e i osi lannen kot Sesel in ogmant lakantite son teritwar teres ki proteze pour ariv plis ki 50%, en pli o poursantaz ki okenn pei dan lemonn.\nMsye Faure ti felisit bann ki pe partisip dan lorganizasyon sa 26enm edisyon Festival Kreol e osi bann ki’n kontribye dan finansman sa selebrasyon.\nIn demann pep Seselwa pour fer sa 26enm Festival Kreol deroul dan lape, dan lanmitye e dan en gran lazwa.\nLadministrater distrik Anse Royale, Sylvanne Lemiel, ti dir ki Anse Royale i tre fyer pour akeir sa 26enm Festival Kreol.\nPandan seremoni louvertir, ki ti demar avek larantre en laserenad byen kolore (vwar lartik separe lo paz 4), ti annan plizyer performans tel ki sanson, bann senet (sketch) ki ti pe retras bann pwen for nou kreolite, e osi resital poenm.\nEnn bann morso ki bann prezan ti byen apreye sete ler erbalis tre koni, Ferdinand Vidot, ti fer son larantre dan en pous.\nI ti fer en pti letour dan zarden plant medisinal ki ti’n ganny fer devan lofis ladministrasyon distrik e la i ti partaz valer medisinal sa bann plant avek bann envite.\nAlafen sa seremoni, bann envite ti ganny sans degiste en varyete manzay kreol e osi bann zi fri fer espesyalman pour sa lokazyon.\nNou seleksyon portre, tire par nou fotografer Patrick Joubert, i montre serten moman for seremoni louvertir Festival Kreol 2011.


2 drayver in ganny transporte lopital sesel pou swen medikal apre ki transpor ki zot ti ladan ti fer kolizyon ant kanmarad Cascade, sa ka ti gannny raporte stasyon lapolis Anse Aux Pins ver 1037 bomaten. Sa ti arive apre ki en zenn garson 19 an ki ti pe diriz ver direksyon lavil ti tap lo en lot loto ki ti pe ganny dray par en madanm 65 an. Tou lede transport in andomaze e sa drayver in osi sibir dimal ase serye. Sa madanm in admet lo “Hermitte” ward tandis ki sa garson ti ankor pe ganny kite lo obzervasyon anmezir ki tes I ganny fer lo li.\nLapolis in raporte ki en madanm 53 an in fizikman ganny atake avek gran kouto dan son lakaz ozordi bomaten dan distrik Anse Aux Pins. Rapor ti ganny fer stasyon lapolis Anse Aux Pins ver 9er bomaten. Swivan sa lensidan serten sonm larzan in ganny vole osi byen ki en telefonn portab. Lapolis pe demann okenn dimoun ki annan lenformasyon kredib lo sa lensidan pou kontake lofis CID Anse Aux Pins ou nou sant komann lo 4288000 ou 133.\nWednesday, 13 October 2021\tCommunique\nAnreferans sa Konferans lapres ki ti ganny fer Ozordi Bomaten Swivan lensidan kinn arive yerswar Mardi le 12 Oktob 2021, dan Distrik Perseverans ,10 parmi sa bann sispe kinn ganny arete in ozordi apremidi pas devan lakour Mazistra. Lakour in rimann tou le 10 sispe dan sa ka ziska Merkredi le 20 Oktob 2021. Parmi I 3 Miner aze 17 an, e 6 zonm aze 19 an a 40 an e en Madanm aze 48 an.\nWednesday, 06 October 2021\tCommunique\nEn sispe madanm 43 an I ganny rimann pou koz dimal serye en zonm 54 an.\nLapolis in egalman raporte ki sa madanm 43 an ki ti ganny arete yer pou koz dimal serye en zonm Anse Konsolasyon Praslin yer apremidi in ganny anmenn devan lakour Mazistra Mahe ozordi kot in ganny rimann pour 14 zour antretan ki lanket dan sa ka I kontinnyen.\nSa madanm pe fer fas avek lofans akt avek lentansyon pou koz dimal grav son kanmarad.\nSa zonm 54 an kin ganny dimal dan latet ti ganny transporte Mahe yer e I ankor lo ward lopital Sesel.\nSa sispe li pe rimann lo Praslin e pou reganny anmenn ankour le 19 oktob.\nSispe dan lanmor Appasamy I reste lo rimann\nSa 3 zonm aze 42, 45 ek 46 an, sispe dan ka lanmor Berney Rupert Appasamy in repas devan Ziz lakour Siprenm ozordi kot zot in ganny rimann pour ankor 14 zour.\nTou le 3 sispe pou aprezan repas ankour le 20 Oktob.\nAntretan lapolis I kontinnyen avek son lanket.\nMonday, 04 October 2021\tCommunique\nSa zonm ki ti pe bat en madanm dan video sirkile lo rezo sosyal I ganny sarze devan lakour.\nParey lapolis tin annonse yer swar, sa zonm 52 an ki tin ganny arete an relasyon video sirkile lo rezo sosyal ki montre en madanm pe ganny bate in ganny anmenn ankour ozordi apremidi kot in formelman ganny sarze pou lofans (Common assault) lagresyon fizik lo son kanmarad.\nMazistra in sepandan larg sa aprezan akize lo serten kondisyon tel ki fer li sinny en kosyon 5000 roupi e osi pou pa enterfer avek temwen oubyen komplenan dan sa ka.\nSa akize pou aprezan repas ankor devan lakour mazistra le 4 Novanm.\nTuesday, 14 September 2021\tCommunique\nEn madanm 24 an I ganny arete an posesyon plis ki 32,000 dolar Ameriken.\nLapolis in raporte ki son zofisye sorti FCIU ek ANB pe fer lanket dan en ka kot en madanm 24 an sorti Foret Noire ki enploye koman en zofisye lenformasyon ti ganny entersepte e lafouy fer lo li ek dan son bagaz erport Sanmdi le 11 Septanm.\nSwivan sa lentervansyon en sonm 32,900 dolar Ameriken ti ganny dekouver e sezi an posesyon sa madanm ki ti pe ganny akonpannyen par en fiy anba laz ki ti pe al kit pei pou Dubai lo en voyaz biznes lo lapar son manman.\nSa madanm ki pa ti kapab zistifye lakoz sa kantite larzan dan son posesyon ti ganny arete e pe ganny ankete anba (Money Laundering as per section 3 (1) of the Anti-money Laundering and Countering the Financing of Terrorism Act).\nSwivan sa dekouvert e larestasyon sa madanm, en lafouy ti plitar egalman ganny fer kot lakour son paran e la osi I annan serten kantite dokiman ki ti ganny dekouver e sezi antretan ki lanket I kontinnyen dan sa ka.\nLapolis in raporte ki sa sispe ki tin ganny arete dan lensidan arive Anse Royale Zedi swar e Au Cap yer granmaten in ganny anmenn ankour ozordi e lakour in ordonnen ki retourn ankor demen pandan lazournen. Antretan lapolis I kontinnyen avek son lanket.\nEn zonm 44 an ki reste Ma Joie e kin fek sorti prizon pour santans asosye avek lofans kas lakaz osibyen ki vole in ganny sarze e rimann vandredi dan 3 diferan lensidan parey kin arive kot serten lakaz Union Vale, Mont Buxton ek Ma Joie ant le 12 a 30 Out.\nSwivan lanket lapolis in reisir rekiper serten propriyete vole dan 2 ka e lapolis I dir ki I annan ase levidans dan 3 yenm ka.\nSa aprezan akize ki ti ganny arete Zedi I ekspekte reste lo rimann ziska son bann ka I fini ganny ekoute, pou repas devan lakour mazistra dan 14 zour.\nThursday, 26 August 2021\tCommunique\nLapolis in raporte ki ver 3er apremidi zot ti resevwar en koud telefonn kot stasyon lapolis Anse Royale par en madanm, ki ti pe demann lasistans apre ki zot tinn al vizit Rock pool (Ros Sodyer) Takamaka avek 2 son koleg garson, kot en lenstans enn parmi ti sot dan basen delo e la kot i ti ganny tape par en laroul ki ti tir li dan basen e trenn li ver kannal andeor sa basen, e son lot koleg garson ki ti osi avek li lo ros ti sey al sekour li e la en lot laroul ti tap li e zet li dan kannal li osi. Letan ki lasistans life guard ki ariv lo scene toulede viktim ki ankor an detres dan lanmer, kot zot in ganny retire e anmenn ater lo sek, zot ti resevwar lasistans medikal e gany transporte kot sant lasante Anse Royale, enn parmi sa 2 garson aze 27 avek nasyonalite zimbabwen ti ganny prononse mor par en dokter kot sa sant lasante, sa lot garson in ganny transporte lopital sesel pou plis lenventasyon medical, me son kondisyon i stab.\nThursday, 19 August 2021\tCommunique\nLapolis I sispann 5 son zofisye antretan ki I kontinny lanket dan lanmor Derreck Samson.\nLapolis i dir ki lanket pe progrese dan lensidan lanmor Derreck Samson 43 an ki ti arive lopital Victoria dimans apremidi apre ki I tin ganny large son bomaten swivan son detansyon kordgard Mont Fleuri son lavey aswar.\nAn relasyon avek sa lanket kin komanse depi dimans menm, direksyon lapolis in pran desizyon pou sispann 5 son zofisye baze kot sa stasyon mansyonnen ziska konplisyon lanket.\nDireksyon lapolis pe fer resorti ki baze lo bann levidans ki pe kontinnyelman ganny ranmase osibyen ki determinasyon medikal lakoz lanmor, desizyon e aksyon apropye pou ganny pran.


Dan Lasanble Nasyonal - Seychelles Nation\nDan Lasanble Nasyonal | 24 July 2020\nZabitan La digue i kont demolisyon kordgard\nSwivan bann konsern ki’n leve resaman par serten zabitan La Digue ki pe obzekte demolisyon vye kordgard pour ki en nouvo batiman i ganny konstri dan son plas, Minis Dezinyen Macsuzy Mondon in dir si i neseser zot pare pour rekonmans diskisyon lo sa size e in demann bann zabitan pour soumet zot rekomandasyon avek gouvernman.\nMinis Dezinyen Macsuzy Mondon i responsab portfolyo zafer entern e i ti donn sa leklersisman letan i ti pe reponn en kestyon lo sa size dan Lasanble Nasyonal anmennen par manm elekte pour La Digue, Madanm Noline Soffola ki ti anvi konn bann difikilte ki minister ti pe rankontre vizavi konstriksyon sa batiman, si tou bann group konsernen ti’n ganny konsilte lo son plan parmi lezot pwen ankor.\nMinis Mondon in ensiste ki son minister pa pe rankontre okennn problenm pour konstri sa nouvo kordgard akoz kontra in fini sinyen avek kontrakter me i plito serten zabitan La Digue e reprezantan Monuments’ board ki pa anvi ki en nouvo batiman i konstri kot sa enn vye i ete e zot anvi ki sa vye batiman i ganny prezerve pour servi konman en mize e ki gouvernman i rod en lot landrwa pour konstri sa nouvo kordgard.\nMinis Mondon i dir ki travay ti’n sipoze komanse le 15 Zilyet me avek sa bann nouvo konsern ki’n leve departman lapolis ek Minister pour Labita, Lenfrastriktir e Transpor lo Semen in ganny enformen ki travay in ganny met on hold pour lemoman.\n«En kordgard i en batiman sekirite e son lokasyon i bezwen stratezik pour loperasyon lapolis,» Minis Mondon in dir.\nIn fer resorti ki dan bann nouvo kordgard ki zot pe konstri sirtou kot i konsern sa enn La Digue, zot in ganny konsevwar konman en sub headquarters avek tou fasilite servis e sistenm modern pour loperasyon lapolis. Provizyon in osi fer pour plis lespas pour lezot servis sekirite nasyonal.\nFodre dir ki diskisyon lo sa proze kordgard ti konmanse depi 2017 me Minis Mondon i dir i konpran si zabitan i annan serten rezervasyon lo sa proze.\nMinis Mondon in sizere ki zot anvoy zot bann konsern ek rekonmandasyon kot gouvernman pour konsiderasyon tou-t-an prenan kont bann fakter enportan ki relye avek sa proze.\nMe MNA Soffola ti anvi konnen si tou bann departman konsernen ti’n ganny konsilte ler sa proze ti ganny konsevwar.\nLo sa pwen, Minins Mondon i dir i responsabilite Lotorite Planing letan en proze i ariv devan li pour asire i fer tou konsiltasyon neseser.\nMe in dir si i annan serten sekter ki ti’n merit me pa’n ganny konsilte, oubyen konsiltasyon pa’n ase, son minister napa problenm pour retourn kot bann zabitan e tou bann konsern ki pe sorti ava ganny pran an konsiderasyon.


Katriyenm ziska nevyenm fleo Lezip | Leson Labib pour zanfan\nSa sis lezot fleo\nMoiz ek Aaron ti al dir Faraon sa ki Bondye ti dir: ‘Si ou pa les mon pep ale, mon pou anvoy bann gro mous dan pei.’ Bann gro mous ti partou kote dan lakaz bann Ezipsyen, ris konman pov. Pei antye ti ranpli avek mous. Me i ti napa mous dan rezyon Gosenn kot bann Izraelit ti reste. Konmansman sa katriyenm fleo, bann fleo ti afekte zis bann Ezipsyen. Faraon ti dir: ‘Sipliy Zeova pour tir sa bann mous. Ou pep i kapab ale.’ Me ler Zeova ti tir bann mous, Faraon ti sanz son nide. Eski Faraon pou aprann son leson en zour?\nZeova ti dir: ‘Si Faraon pa les mon pep ale, zannimo bann Ezipsyen pou malad e mor.’ Son lannmen, bann zannimo ti konmans mor. Me zannimo bann Izraelit pa ti mor. Kantmenm sa, Faraon ti antete e i pa ti les bann Izraelit ale.\nApre, Zeova ti demann Moiz pour retourn kot Faraon e anvoy lasann anler. Sa lasann ti vin lapousyer dan ler e i ti tonm lo tou bann Ezipsyen. Sa lapousyer ti fer tou bann Ezipsyen ek zot zannimo ganny bann gro klou partou lo zot. Kantmenm sa, Faraon pa ti les bann Izraelit ale.\nZeova ti demann Moiz pour retourn kot Faraon avek sa mesaz: ‘Ou ankor pe refize les mon pep ale? Demen lagrel pou tonm lo Lezip.’ Son lannmen, Zeova ti anvoy lagrel, loraz ek dife. I ti sa pli movetan ki Lezip ti’n deza gannyen. Tou bann pye dibwa ek plantasyon ti ganny afekte apard ki rezyon Gosenn. Faraon ti dir: ‘Sipliy Zeova pour fer sa arete! Apre sa, zot kapab ale.’ Me de ki sa lagrel ek lapli ti arete, Faraon ti sanz son nide.\nAlor Moiz ti dir: ‘La, bann sotrel pou manz tou bann plant ki lagrel pa’n detri.’ En kantite sotrel ti manz tou sa ki ti reste dan plantasyon e lo pye dibwa. Faraon ti dir: ‘Sipliy Zeova pour fer sa bann sotrel ale.’ Me apre ki Zeova ti’n fer bann sotrel ale, Faraon ti antete menm.\nZeova ti dir Moiz: ‘Lev ou lanmen anler.’ Deswit i ti fernwanr. Pour trwa zour, bann Ezipsyen pa ti kapab vwar nanryen ni okenn dimoun. Zis kot bann Izraelit ti reste ki i ti annan lalimyer.\nFaraon ti dir Moiz: ‘Ou ek ou pep i kapab ale. Zis kit zot bann zannimo isi.’ Moiz ti dir: ‘Nou bezwen nou bann zannimo, pour ki nou kapab ofer zot avek nou Bondye.’ Faraon ti vreman ankoler. I ti kriye: ‘Sorti la devan mwan! Si mon vwar ou ankor, mon pou touy ou.’\n“Ankor en fwa, zot ava vwar diferans ant sa enn ki zis ek en malfeter, ant sa enn ki servi Bondye ek sa enn ki pa servi li.”—Malaki 3:18\nKestyon: Ki lezot fleo ki Zeova ti anmenn lo Lezip? Ki mannyer zot ti diferan avek sa trwa premye fleo?


KI LABIB I DIR LO «ELVE E FER GRANDI EN ZANFAN»\nFer byen atansyon, ki ou pa oubliy tou bann levennman ki ou’n temwen. Tou ou lavi, sa bann levennman ki ou’n vwar pa pou ganny efase dan ou memwar: okontrer rakont zot ou bann zanfan e ou bann pti zanfan. Deuteronomy 4:9\nSi nou konpar konportman zanfan ozordi ek lansennyman Biblik lo elve e fer grandi en zanfan, nou pou konstate par konportman sa zenn zenerasyon ozordi, zanfan in dekoste tre lwen ek lansennyman Bondye. Bondye ti dir avek pep Israel, toultan ki zot vivan, ansenny zot zanfan tou sa ki mwan monn ansenny ou.\nLer Zezi ti vin lo later, parmi son prop pep Israel, pep Bondye, Zezi ti vwar, ki sa sosyete ki i ti pe viv ladan pa ti valoriz zanfan. Menm bann disip Zezi, Labib i rikorde ki zot pa ti oule ki bann zanfan i abord avek Zezi. Sa bann disip ti mank lanmour pour bann zanfan. Sa lepok an Israel zanfan ti ganny konsidere koman bann et vivan ki napa valer. Sosyete pa ti rekonnet valer zanfan. Me Senyer Zezi ti reprimann son bann disip, e apre Zezi ti envit bann zanfan pour vin kot li.\nDan Nouvo Testaman, Labib in enkli sipor pour lansennyman zanfan, kot i dir, Ehesien 6:4, Ephesien 6:4: “E zot bann papa, pa provok zot zanfan pour fer zot ankoler: me elve e fer zot grandi dan lenstriksyon Senyer.”\nOzordi, ler nou tande e trouve sa ki’n pase sirtou dan serten bann lekol segonder, nou pou konkli par dir, “Paran pa’n elve zot zanfan dan lansennyman e konesans Senyer.»\nKi benefis elve ou zanfan dan konesans e lenstriksyon Senyer? Ansenny en zanfan pour fer li konn Bondye, i annan en rezilta. Labib i dir dan Proverbs 22:6, "Donn ou zanfan bann bon labitid de ki i antre dan lavi. I pou konserv sa ki ou ansenny li ziska son vyeyes."\nLabib i ranpli avek konsey kimanyer nou devret vin bann bon paran. Labib i osi ranpli ek legzanp kot paran pa’n fer en bon travay koman paran.\nEn keksoz ki nou pe vwar dan bann fanmiy, bokou paran pe abandonn zot zanfan, akoz zot zanfan pa fer sa ki paran i dir fer. I annan osi paran ki perdi lanmour pour son zanfan, ler i ganny li en nouvo konpanny. Sa paran i fer sa pour sa nouvo konpanny donn li plis lanmour, olye li donn plis lanmour son prop zanfan. Nou menm vwar paran ki abandonn zot prop zanfan dan lanmen bann lotorite.\nAnnou les Labib ansenny nou kimannyer pour elve en zanfan, fer grandi e donn ledikasyon en zanfan dan Senyer. Nou pou komans avek sa ki Senyer Zezi in anmenen dan Nouvo Testaman, dan Ephesien 6:4: “E zot bann papa, pa provok zot zanfan pour fer zot ankoler: me elve e fer zot grandi dan lenstriksyon Senyer.”\nParan, nou’n ganny apele dan laliberte, e Lekritir i averti nou, Galates 5:13-14, «Pa servi nou laliberte koman en lokazyonn pour fer plezir nou laser, me kontan kanmarad, ed kanmarad. Akoz tou lalwa ti ganny akonpli par en sel mo. Kontan ou vwazen parey ou kontan ou prop lekor.” Lanmour!\nSer paran, si ou anvi vin en bon paran, ou bezwen komans par demontre bann legzamp Zezi Kri anver ou zanfan. Si ou tret ou zanfan kimanyer Zezi ti tret zanfan, dan lanmour, i pa pou posib pour ou al mal. Sa i pa vedir ki ou pa pour kapab korize e pini ou zanfan! Labib i fer kler dan Hebrews 12:6, «Parski Senyer i koriz bann ki i kontan, e i pini tou sa ki i rekonnet koman son garson.”\nSi ou en paran ki dan lepase ou’n abiz ou zanfan an itilizan britalite, zis mazinen i pa zanmen tro tar pour sanze. Ou kapab annan renouvelman en meyer relasyon ant ou avek ou zanfan dan Senyer. Me i enportan paran ki ou konpran ki Labib i dir lo disiplin en zanfan. Annou koz dabor lo disiplin fizik.\nLabib i ansennyen, disiplin fizik i apopriye, i anmenn benefis e i neseser. Me fodre nou konpran paran, disiplin fizik i pavedir britaliz ou zanfan. En zanfan pa devret ganny disiplinen a en mezir, kot ou pe fer li domaz fizik. Proverb 23:13-14, “Pa bezwen ezite pour pini ou zanfan. Detrwa bon koreksyon pa pou touy li. Onkontrer i kapab prezerv li kont al fer lerer.» Isi Labib i siport lenportans disiplin fizik.\nSi nou anvi vin en pep prodiktiv, nou bezwen disiplin fizik. En zanfan ki pa ganny disiplinen fizikman, souvannfwa ler i grandi, i vin en rebel. I perdi respe pour son paran, ansennyan kot lekol, leres adilt, ek lotorite. E an rezilta sa, i difisil pour sa zanfan obeir Bondye, e i fini par ganny afekte byen zenn, malad byen zenn, al prizon e menm parfwa mor.\nParfwa Bondye i bezwen servi disiplin fizik avek nou, pour koriz nou, fer nou realize nou pe al mal, e i disiplin nou pour diriz nou pour mars drwat, e fer nou vir nou ledo kont nou bann move aksyon. Psalm 94:12, “Senyer, ere i sa enn ki ou korize, e ki ou edike par ou lalwa.”\nPour ou paran aplik disiplin dan lafason ki korek, e an akor avek bann prensip Labib, ou bezwen familye avek konsey disipliner ki Labib i donnen. Savedir, koman en paran, pour ou resevwar lansennyman, ou bezwen lir ou Labib, ouswa frekant en Legliz kot Parol Labib lo lafanmiy i ganny prese.\nOzordi nou vwar kantite zanfan ki pe fer zot paran ganny gro latet. Labib i fer kler paran, si ou zanfan ozordi pe fer ou ganny gro latet, ou ki tor. Se akoz ou’n les ou zanfan lese-fer, kan ti ler pour ou aplik disiplin fizik ek li. Proverbs 29:15 i dir, “Pinisyon ek reprimann i fer ou rezonn byen: me en zanfan lese-fer, i anmenn laont pour son manman.”\nTou disiplin i bezwen annan en bi pour sa zanfan, e disiplin pa devret zanmen ganny servi pour zistifye labi, e maltret zanfan. Paran, ou pa devret zanmen servi disiplin pour tir ou lakoler ouswa ou fristasyon lo ou zanfan. Disiplin i la pour koriz lerer, form dimoun, pour zot mars dan bon semen. Disiplin i toultan fermal, me i prodwi en rekolt lazistis e lape dan sa zanfan demen.\nI tre enportan paran, ler ou disilplin ou zanfan, ou pa gard en douler fizik ki dire e fer sa zanfan ditor. Disiplin fizik, deswit i devret ganny swivi par konfor imedya, ek lasirans ki ou pe donn sa zanfan ou lanmour. E se la sa moman parfe pour ansenny ou zanfan, e montre li, Bondye i disiplin nou akoz i kontan nou, e nou paran nou bezwen fer parey. «Mon disiplin ou mon zanfan akoz mon kontan ou.»\nI vre, lemonn ek bann gouvernman imen, in klasifye displin Labib koman labi zanfan. Gouvernman in fer disiplin fizik lo zanfan vin en lofans. Gro kestyon ki leve se, Ki nou paran Kretyen nou fer dan sa ka?\nE pli gro kestyon ki leve ankor se: "Eski en paran Kretyen i devret kontinyen bat son zanfan ek roten, menm ki i ilegal dan lalwa pei? 3enm e pli gro kestyon ankor se: Eski Kretyen i annan sa drwa donnen par Bondye, pour kontinyen servi roten ler lalwa i dir non?\nNou pa konn larepons. Me Labib i annan larepons. Alor annou les Lespri Bondye, eklersi nou lespri, donn nou en larepons, e retir tou dout.\n(Larepons dan prosen nimero)


‘Valer pour mwan, valer pour nou tou’ | Ministry of Youth Sports & Culture\nHome - National Highlights - ‘Valer pour mwan, valer pour nou tou’\n‘Valer pour mwan, valer pour nou tou’\nMwan Avril i dedye a ‘Pasyans’\n‘Pasyans’ i valer ki pe ganny promouvwar pandan sa mwan Avril dan kad kanpanny ‘Valer pour mwan, valer pour nou tou’ inisye par Konsey Nasyonal lazenes (SNYC).\nValer pour sa mwan ti lanse ofisyelman par sef egzekitif SNYC Alvin Laurence dan en seremoni Vandredi apremidi kot Vilaz Prezidan Port Glaud.\nSa ti deroul dan prezans sekreter prensipal pour zafer sosyal Linda William-Melanie, manm Lasanble Nasyonal sa distrik Sultane Jacqueline, lezot zofisye, travayer lazenes, osi byen ki travayer ek zanfan dan vilaz.\nApre ki per laparwas ti fer en moman refleksyon e beni sa seremoni avek en pti lapriyer, Msye Laurence ti koz lo lenportans annan pasyans ki anmenn bonn rezilta dan lavi en dimoun.\nI ti remersye tou dimoun ki pe travay e ed sa bann zanfan ki i dir pa en louvraz fasil kot zot bezwen donn zot lafeksyon, zot konsiderasyon e annan bokou pasyans.\n«Tou sa bann dimoun ki travay avek sa bann zanfan pa travay zis pour ganny en saler me zot travay akoz zot annan bokou lanmour ki zot anvi partaze. E zot travay pa fasil. I ranpli avek difikilte e zot bezwen bokou pasyans,» Msye Laurence ti dir.\nSa se akoz zot travay avek bokou zanfan ki zot bezwen donn bokou plis lafeksyon, konsiderasyon ek latansyon.\nI ti alor dir mersi tou travayer prezan.\nMsye Laurence ti osi konsey tou dimoun pour priy bokou akoz lapriyer i osi donn ou pasyans.\nSeremoni ti animen par en sanson par bann zanfan. Ti osi annan temwannyaz en travayer ki’n travay pour pli lontan dan fwaye, Monique Louise, e Dean Padayachy, en dimoun ki’n pas preski tou son lavi dan fwaye e ki ozordi in vin en adilt responsab.\n«Zot bezwen kontinyen ‘focus’ lo en keksoz ki tou sa bann dimoun pe sey fer pou zot. Aprann sa ki zot sipoze aprann e realize zot annan en valer,» Dean ti konsey son bann pti koleg.\nTou dimoun prezan, depi zanfan ziska bann envite, ti kol en fey papye avek en mesaz lo la lo en laform pye dibwa. Sak fwa sa bann mesaz i a ganny lir i ava fer tou dimoun reviv valer pasyans dan zot lavi toulezour.\nTi osi annan bann pti tokenn lapresyasyon par SNYC pour bann fwaye ki pe ede promouvwar sa bann valer e SNYC ti osi resevwar enn de la par vilaz.\nBann portre ki akonpanny lartik i montre serten moman for sa seremoni.\nPrevious: Man wanted in connection with drug trafficking case\nNext: LDS pe finaliz son lalis kandida pour eleksyon Lasanble Nasyonal


Pyes Mizikal Pajoe i rakont listwar Sesel\nPajoe ki’n ekri par Jacqueline Moustache-Belle e Joe Samy, prodwi par Jacqueline Moustache-Belle limenm e met an senn par Patrick Victor e David Andre, i rakont listwar Sesel dan tou son laspe; ekonomik, politik, sosyal e osi artistik, atraver en konbinezon teat ek sanson lokal osi byen ki etranze. Parmi bann sanson pli markan i Isola bella, Zip zefiy, Annou viv koman frer, Garden of Eden, Kirmol in vin fouy labour, Aloïs, I’m black and I’m proud. Pour premye fwa dan en pyes mizikal isi Sesel, lanmizik ti zwe ‘live’ lo lasenn par benn Metis.\nSe Joseph koni konm Pajoe (enterprete par Guy Belle), en Seselwa aze 85-an, ki dan dekor en lakour Kreol i rakont bann lepisod listwar son pei dan prezans son zanmi Alois (Camille Azemia), son madanm (Jane Cecile) e bann manm son fanmiy ki prezan kot lakaz pour pas en lazournen dimans, ou pour selebre maryaz son pti zanfan Yannick (Colvin Beaudoin), ki’n al reste Itali avek son manman Marie (Jenita Laporte) e ki’n retourn Sesel spesyalman pour li vin marye avek Isabella (Melissa de Charmoy Lablache).\nSe prensipalman dan bann senn familyal tradisyonnel e tipikman Seselwa, apard serten sekans lafet ki montre nou zwadeviv, ki listwar i domin konversasyon depi lepok kolonyal ziska ozordi. Dan en dyalog ant bann zenerasyon, lafanmiy Adelaide i rakont listwar Sesel e fer piblik redekouver bann levennman ki’n mark nou pei tel ki formasyon bann parti politik, lalit pour lendepandans ziska lendepandans limenm, konstriksyon erport, liberasyon, lagresyon mersener, rebelyon, formasyon 3enm Repiblik parmi lezot.\nPajoe i osi retras nou evolisyon e devlopman koman en pep, pour sorti dan en lepok sou devlopman e antre dan en lot modern e globalize ki ofer bokou loportinite dan laform letid, travay, gouvernman lokal, voyaz aletranze, rankont, eksetera. Tranzisyon ant sa de peryod i marke par louvertir por e erport e « larive sa pti avyon » ki pou pli tar determinan dan nou modernite ki reprezante par telefonn mobil, laptop, Cat Cocos, internet, kab fib optik, Eden Island, liniversite…\nMe Pajoe pa zis rakont listwar. Se osi en leson moral ki montre bann gran valer tradisyonnel ki karakteriz nasyon Seselwa : spirityalite, rekonnesans, zwadeviv, lasarite, lape, laliberte, fraternite, maryaz e lavi fanmiy, respe, senplisite, senserite, responsabilite, linite, lanmour.\nPajoe i osi rapel bann bon prensip ki nou pei in adopte depi lendepandans, me ki malerezman koman en pep nou pa toultan pratike. Sa i enkli proteksyon nou lanvironnman e nou leritaz, nou sitiasyon trilengwism, lademokrasi e osi en prezans aktiv lo lasenn enternasyonal.\nSa pyes mizikal i osi met nou an gard kont bann defi ki pe retard nou progre e ki nou devret sirmonte, par egzanp birokrasi, koripsyon, konsonmasyon drog, lavi ser, veye e rakont zaksyon nou prosen e sanzman klimatik.\nMe Pajoe i osi kit nou avek bokou lespwar pour lavenir, reprezante par maryaz ki senboliz nesesite pour nou ini si nou anvi kontinyen progrese. Dan en zwe avek mo, Isabella i marye avek Yannick Lespoir, sa lespwar ki osi anbras nou pei e nou pep.\nMe santiman pli enportan ki Pajoe i transmet se ki nou devret avan tou annan lanmour pour nou patri. Sa i manifeste tre for dan senn final sa pyes kan Marie i realize ki Sesel i ranpli ek larises e ki isi i annan tou sa ki i bezwen. I alor deside pour pa retourn Itali me plito reste dan son pei avek son fanmiy. Sa moman i kontraste avek letan ki parey Pajoe i dir, « Marie ti al Itali pour al travay akoz ti napa devlopman dan pei ».\nMenm si son stil i diferan avek en melanz teat klasik e teat mizikal, me ki anmenmtan donn li son orizinalite, Pajoe i en reisit teatral ki pou sirman pran son plas dan repertwar teat mizikal Seselwa. Apre ki in rezwe Sanmdi e yer, dimans, piblik pou ganny en dernyen sans pour vwar Pajoe tanto, 7er30 diswar dan ICCS. Tiket i kout R100 e i anvant kot biro Tanmi dan batiman Pirates Arms e pou osi anvant kot laport tanto.


Verbatim – Page 7 – The National Assembly of Seychelles\nHome » Verbatim (page 7)\nVerbatim Tuesday 26th March, 2019\n20 May, 2019\tComments Off on Verbatim Tuesday 26th March, 2019\nNATIONAL ASSEMBLY OF SEYCHELLES Tuesday 26th March, 2019 The Assembly met at 9am National Anthem Moment of Reflection Mr Speaker in the Chair MR SPEAKER Bonzour tou Manm Onorab e bonzour tou dimoun ki a lekout, ki pe swiv louvraz Lasanble Nasyonal. Nou ava zis pas en pti moman lo Order Paper ki nou annan pou sa 2 ...\n15 May, 2019\tComments Off on Verbatim Wednesday 6th March, 2019\nNATIONAL ASSEMBLY OF SEYCHELLES Wednesday 6th March, 2019 The Assembly met at 9am National Anthem Moment of Reflection Mr Speaker in the Chair MR SPEAKER Bonzour tou Manm Onorab. E bonzour tou dimoun ki a lekout ki pe swiv travay Lasanble Nasyonal. Premyerman mon ti a kontan prezant en pti leskiz pou sa pti retar ki nou gannyen anvi ki ...\n14 May, 2019\tComments Off on Verbatim Wednesday 17th April, 2019\nNATIONAL ASSEMBLY OF SEYCHELLES Wednesday 17th April, 2019 The Assembly met at 9am National Anthem Moment of Reflection Mr Speaker in the Chair MR SPEAKER Bonzour tou Manm Onorab. E bonzour tou dimoun ki a lekout e ki pe swiv travay Lasanble Nasyonal. Mon annan en bonzour spesyal pour bann envite ki ozordi isi parmi nou dan Galeri, e ...


Rentals in Aunay-en-Bazois\n21 min. drive to Aunay-en-Bazois center\n28 min. drive to Aunay-en-Bazois center\n30 min. drive to Aunay-en-Bazois center\n34 min. drive to Aunay-en-Bazois center\n26 min. drive to Aunay-en-Bazois center\n23 min. drive to Aunay-en-Bazois center\n14 min. drive to Aunay-en-Bazois center\n18 min. drive to Aunay-en-Bazois center\n22 min. drive to Aunay-en-Bazois center\n17 min. drive to Aunay-en-Bazois center\n12 min. drive to Aunay-en-Bazois center\n40 min. drive to Aunay-en-Bazois center\n35 min. drive to Aunay-en-Bazois center\n10 min. drive to Aunay-en-Bazois center\n16 min. drive to Aunay-en-Bazois center\n27 min. drive to Aunay-en-Bazois center\n39 min. drive to Aunay-en-Bazois center\n29 min. drive to Aunay-en-Bazois center\n24 min. drive to Aunay-en-Bazois center\n19 min. drive to Aunay-en-Bazois center\n11 min. drive to Aunay-en-Bazois center\n53 min. drive to Aunay-en-Bazois center\nAunay-en-Bazois Vacation Rentals:


Zozye ek bann Gibeonnit | Zistwar Labib\nBann Gibeonnit ti malen\nEN KANTITE lavil an Kanaan ti pe aprezan met zot pare pour lager kont Izrael. Zot ti mazinen ki zot kapab ranport laviktwar. Me bann dimoun dan lavil Gibeonn pa ti krwar sa. Zot ti krwar ki Bondye pe ed bann Izraelit, e zot pa ti oule lager kont Bondye. Eski ou konnen ki bann Gibeonnit ti fer?\nZot ti deside pour fer bann Izraelit krwar ki zot bann dimoun ki ti sorti dan en pei tre lwen. Alor serten zonm ti met bann lenz desire e bann sandalet ki ti’n ize. Zot ti sarz zot bourik avek bann vye sak, e pran bann vye dipen sek. Apre zot ti al kot Zozye e zot ti dir: ‘Nou sorti dan en pei tre lwen, akoz nou’n antann konsernan zot gran Bondye, Zeova. Nou’n antann konsernan tou sa bann keksoz ki i’n fer pour zot Lezip. Alor nou bann sef in demann nou pour prepar serten manze pour fer en vwayaz e pour vin dir ou: “Nou ou bann serviter. Promet ki ou pa pou lager kont nou.” Ou kapab vwar ki nou lenz in desire atraver sa gran vwayaz e nou dipen in vye e sek.’\nZozye ek lezot bann sef ti krwar bann Gibeonnit. Alor zot ti fer en promes ki zot pa pou lager kont zot. Me trwa zour plitar zot ti aprann ki bann Gibeonnit ti reste dan zalantour.\n‘Akoz zot in dir nou ki zot sorti dan en pei vreman lwen?’ Zozye ti demann zot.\nBann Gibeonnit ti reponn: ‘Nou’n fer li akoz nou’n ganny dir ki zot Bondye Zeova in promet pour donn zot Kanaan antye. Alor nou per ki zot touy nou.’ Me bann Izraelit ti gard zot promes, e zot pa ti touy bann Gibeonnit. Plito zot ti fer zot vin zot serviter.\nLerwa Zerizalenm ti ankoler akoz bann Gibeonnit in fer lape avek Izrael. Alor i ti dir avek 4 lezot lerwa: ‘Vin ed mwan pour lager kont Gibeonn.’ E se sa ki sa 5 lerwa ti fer. Eski bann Gibeonnit ti malen pour fer lape avek Izrael, ki aprezan ti fer sa bann lerwa vin lager kont zot? Nou pou vwar.\nZozye 9:1-27; 10:1-5.


Lapolis i ogmant profesyonalizm son bann zofisye\nYounit Operations Support ek Police Special Support Wing in pas en semenn avek direkter kour, Ron Bonnelame, pour aprann bann diferan fason pour ogmant zot kapasite servi bann akseswar travay tel ki baton, minot, defann zot lekor san bezwen servi en zarm.\nZot ti osi aprann diferan fason apros en sivilyen ki pe ganny vwar konman en danze potansyel, oubyen ki pe pe al komet en krim.\nLance Corporal Jean-Claude Marengo ti dir avek Seychelles Nation ki sa lantrennman i pa’n zis ranforsi sa ki zot ti’n deza aprann, me in osi agrandi zot konnesans.\n«Dan nou travay nou rankontre diferan manm piblik dan diferan sityasyon e vi ki sak lokazyon i diferan e kapab ganny adrese dan diferan fason, nou pe aprann plis lo sa bann diferan fason pour apros sa bann sityasyon,» i ti dir.\nDan en seremoni ki ti fer kot Lakademi Lapolis Vandredi apremidi, sa 30 zofisye ti ganny rekonpanse avek sertifika.\nSa ti dan prezans Konmisyoner Lapolis Ernest Quatre, ki ti apre adres bann ki ti la e dir ki latas pour konbat krim ek lezot negativite i reste responsabilite e rol primordyal en zofisye lapolis.\n«Sepandan en tel latas i vin avek bokou defi, e alors i tre enportan ki en zofisye lapolis i ekip son lekor mantalman e osi fizikman,» i ti dir.\n«Souvannfwa lapolis i rankontre bokou difikilte dan son latas pour mentenir lord ek lape, e parler enn bann defi se pour kapab met bann agreser anba kontrol, dan en fason tre efikas e osi profesyonnel, pour evite ki i annan labi drwa bann endividi. »\nKonmisyoner Quatre ti azoute ki i asire ki sa lantrennman i ava benefisye sa bann zofisye pour desarz pli byen zot responsabilite e ki zot in ganny ekipe avek bann zouti neseser pour fer fas avek bann defi ki zot ava kapab rankontre e ti swet zot bann sans.


Prezidan James A Michel i’n eksprim son profon langwas swivan laksisan sa bato ki ti arive yer ver 6.30 diswar ant La Digue ek Praslin.\nPrezidan ti dir ki i partaz soufrans ek lapenn fanmiy dimoun ki’n viktim sa laksidan. “I en trazedi enorm e nasyon Seselwa an antye pe viv sa trazedi li-menm,” Prezidan ti dir.\n“Nou rezoui ki sa pti garson ek en lot pasaze sa bato i’n ganny retrouve vivan, menm si zot dan en leta kritik lopital. Nou tou nou partaz soufrans fanmiy sa de dimoun ki zot lekor i’n ganny retrouve e fanmiy sa lot dimoun ki pankor ganny retrouve. Set en moman tre penib pour nou tou, ki demann solidarite tou Seselwa pou donn zot sipor fanmiy ki dan lapenn ozordi,” Prezidan ti azoute. Nou leker ek nou lapriyer i avek zot, Prezidan ti osi dir.\nPrezidan Michel ti osi donn lasirans ki okenn mwayen pa pou ganny eparnyen pou resers ek sovtaz sa bann dimoun ki manke. “Tou bann resours Leta i’n ganny mobilize, e nou pou kontinyen avek nou loperasyon resers ek sovtaz. Nou pou kontinyen donn tou sipor posib – moral e materyel – fanmiy bann nofraze,” Prezidan Michel ti dir.


Sesyon demann kestyon dan Lasanble Nasyonal -Seychelles Nation\nSesyon demann kestyon dan Lasanble Nasyonal |04 April 2019\nBann nouvo proze konblaz i ekspekte kout anviron 48 milyon ero\nNouvo proze pour konble senk zone lo lakot les Mahé e en pti zil dan labe Grand Anse Praslin i ekspekte kout pei anviron 48 milyon ero (anviron 744 milyon roupi), Lasanble Nasyonal in aprann.\nNou ava rapel ki Prezidan Danny Faure ti anons plan gouvernman pour fer ankor konblaz alavenir dan son mesaz Leta Lanasyon an Fevriye.\nMinis pour Labita, Lenfrastriktir ek Transpor lo Later, Pamela Charlette, ti donn plis detay lo sa size dan Lasanble Nasyonal Mardi apremidi letan i ti pe reponn en kestyon notis prive demande par dirizan Lopozisyon Wavel Ramkalawan.\nDan son kestyon, Onorab Ramkalawan ti anvi ganny met o-kler lo sa bann pwen swivan:\nBann proze konblaz oubyen stokaz disab ki gouverman pe anvizaze fer byento e konbyen zot pou koute,\nEski pou annan prosedir tender ouver lo sa size, oubyen eski gouvernman pe negosye avek en lakonpannyen an partikiliye?\nRol Island Developing Company (IDC) dan sa bann proze,\nLakantite reveni ki gouvernman i eksepkte ranmase avek sa bann proze.\nMinis Charlette in esplike ki gouvernman i annan plan pour fer sa proze konblaz dan «lavenir pros», me vi bann lezot proze nasyonal ki priyorite e bezwen ganny enplimante dan sa prosen de a trwa-z-an, sa bann konblaz pa pou ganny fer imedyatman.\nEn lot rezon ki in donnen, se ki anliny avek polisi makro ekonomik pour gouvernman redwir pre ki i fer a leksteryer ziska 50% nou GDP, i pa pou dan en pozisyon pour enplimant sa proze konblaz anba bidze nasyonal.\n«Gouvernman in alors deside pour enplimant sa proze par faz ouswa entansifye son zefor pour esey ganny finansman atraver en don par en pei zanmi. Dapre bann estimasyon ki’n ganny fer nou panse ki sa proze an antye pou kout anviron 48 milyon ero ki enkli mobilizasyon, demobilizasyon e osi konsey teknik,» Minis Charlette ti esplike.\n«Sa bann proze konblaz pou konpri konble senk zone lo lakot les Mahé e en pti zil dan labe Grand Anse Praslin,» Minis Charlete ti azoute.\nMinis Charlette ti azoute ki i lentansyon gouvernman pour annan en prosesis tender ouver pour sa proze konblaz me vi ki gouvernman i ankor pe rod sours finansman, mekanizm pour tender i kapab sanze depandan lo kondisyon kot sa sours finansman i sorti.\nAn sa ki konsern stokaz disab ki sorti dan fon lanmer, Minis Charlette ti fer remarke ki gouvernman in demann IDC pour antreprann en proze restok disab.\nGouvernman in vwar li preferab pour ki IDC i konmans sa demars avan lafen 2019 vi ki in ganny estimen ki sa stok ki egziste konmela pou fini alafen sa lannen.\n«Pour menm rezon ki gouverman pa oule pret larzan pour antreprann proze konblaz, gouverman ti demann IDC pour fer sa proze lo en baz ki komersyalman viyab. IDC pe diskit avek son board e pe vin avek en propozisyon konplet. Dan sa propozisyon IDC i a pran en lón pour retir sa disab e anmenn ater, e atraver lavant sa materyo, i a rekiper son kou pour pey son lón. Si sa i ganny enplimante atraver sa mekanizm, gouvernman pou anmas zis taks (VAT) lo lavant disab,» Minis Charlette ti note.\nSepandan pour proze restor disab, IDC pou bezwen antre an diskisyon avek lakonpannyen Jan De Nul, en lakonpannyen etranze ki annan serten esklizivite lo sa de stok disab dan lanmer.\nSa i an akor avek en lagreman ki ti ganny sinyen ant gouvernman e Jan De Nul, e ki valid ziska lafen Novanm 2021.\nMinis ti fer resorti ki IDC i osi annan sa lot opsyon pour fer son prop resers pour rod en lot stok disab anba lanmer.\nI bon fer resorti ki Jan De Nul i annan lesklizivite lo sa de stok disab dan lanmer akoz sete sa lakonpannyen ki ti fer letid pour trouv sa de landrwa dan fon lanmer.\nMinis Charlette ti osi fer byen kler ki IDC pa pe antreprann okenn proze konblaz, IDC in selman ganny demande par gouvernman pour antreprann sa proze restokaz disab.\nGouvernman ti swazir IDC akoz i en lakonpannyen finansyel ki stab e an plis se li ki pezer sa stockpile disab depi 2012, e gouvernman i satisfe avek lafason ki i pe fer sa.\nDapre Minis Charlette, gouvernman i antisipe pour anmas en reveni 15.6 milyon roupi zis atraver koleksyon VAT dan en lespas 7 a 8-an. Toudmenm se IDC ki pou deside konbyen i pou vann disab ki i kolekte.


Lasanble i demande ki travay pour rezourd problenm inondasyon i bouze\nDan son prezantasyon, loter mosyon, manm elekte pour Baie Lazare Wilby Lucas, ti atir latansyon lasanble lo bann dega koze par sa sounami ki personn pa ti pe ekspekte me ki son bann sekel i ankor evidan ziska ozordi.\nI ti dir ki sa Drainage Task Force Committee ki Prezidan James Michel ti apwente pour fer resers lo problenm inondasyon dan pei e propoz bann solisyon atraver plizyer rekomandasyon, ti prodwi en rapor detaye pour sak distrik dan ki bann lakoz inondasyon ti ganny idantifye.\nMe Msye Lucas i dir ki ziska ozordi tre pe sa bann rekomandasyon in ganny adrese e sa i fer ki problenm inondasyon i ankor touzour egziste pa zis dan distrik Baie Lazare me dan lezot distrik atraver pei ler gro lapli i tonbe.\nSa mosyon pe alor demande ki gouvernman i akseler lenplimantasyon sa bann rekomandasyon fer par sa komite e pour osi met anplas en mekanizm pour asire ki alavenir nenport rekomandasyon ki annan pour fer avek dezas i ganny enplimante dan en dele letan aseptab.\nApre ki i ti’n repas lo bann rezyon dan distrik Baie Lazare ki ganny plis afekte par inondasyon akoz zot konekte avek en lanmar, Msye Lucas ti detay en lalis diferan problenm ki zabitan son distrik i fer fas avek ler gro lapli i tonbe e bann solisyon ki’n propoze pour rezourd zot.\nI ti fer remarke ki sa letan apre sounami sa bann travay ti pou kout anviron 4.7 milyon roupi e ti napa okenn fason ki distrik ti pou kapab realiz sa bann proze anba alokasyon ki i gannyen avek gouvernman pour bann pti proze distrik.\nMe Msye Lucas i dir ki distrik in bouz dan diferan direksyon e fer tou sa ki i ti kapab pour anmenn son bann konsern a latansyon bann minister ek lazans konsernen e bann zabitan ti osi met devan zot konsern dan bann miting konsiltativ ki Prezidan Michel ti fer dan bann distrik an 2009 .\nI dir ki atraver manda ki bann zabitan in donn Msye Michel e limenm koman zot reprezantan, zot pe sinyal tre for ki zot problenm i bezwen ganny adrese lo en baz kontinyel depandan lo resours ki gouvernman i annan.\nMsye Lucas i dir i pa akseptab ki gouvernman i kontinyen dormi lo bann rekomandasyon ki annan pour fer avek dezas e pour pa fer preski nanryen pandan tou sa letan.\nI dir ki ziska prezan dan bann demars ki in fer i pa okouran ki okenn minister in ganny manda pour enplimant sa bann rekomandasyon ki tous lavi en gran kantite dimoun.\nI dir ki son mosyon pe demann gouvernman pour rod finansman pour enplimant sa bann rekomandasyon lo en baz gradyel e ki omwen zot ava aparet dan bidze nasyonal toulezan ziska zot ganny konplete.


Mesaz minis alokazyon Lazournen Mondyal pour Lanvironnman-‘Fer zefor pour prodwir e pa gaspiy manze’\nIn fer sa dan son mesaz pour mark Lazournen Enternasyonal Lanvironnman ki ganny selebre le 5 Zen.\nTeks entegral mesaz Profeser Payet i lir koumsa :\n« Alokazyon Lazournen Lanvironnman, kot tenm i vize ver manze ek lanvironnman, mon pe fer sorti lenportans fer zefor pour prodwir e pa gaspir manze : wi avek devlopman, lespas in vin pli limite kot lakour, me sak fanmiy Seselwa i devret fer zefor pour plante kot zot lakour, menm dan flat ou « housing estate » ou kapab plant dan po e asire ki ou fanmiy pe manz byen e ou zefor pe kontinyelman donn valer bann prodwi lokal. An plis ou zefor pe ede redwir manze enporte, pei i ekonomiz larzan, e byensir bann fanmiy osi i depans mwens e sa larzan i ganny met akote pour lezot keksoz.\n« Mon osi pe ankouraz bann letablisman touristik pour aste manze avek bann prodikter lokal, zot aksyon i a fer ki nou frisiter, patat ek manyok e lezot i a ganny son valer. Sa i a redwir kou transportasyon prodwi ek bann emisyon e avek sanzman klima ki preokip nou tou, sa i ava ede pour protez nou lanvironnman.\n« Manze prepare lokalman kontrerman avek manze enporte oubyen ‘fast food’, i pli bon pour nou lasante, mazin byen larises en pei i dan son pep, e en pep ki manz byen i en pep an bonn sante.\n« I enportan pour mwan fini sa mesaz an dizan ki wi i byen pour prodwir manze kot lakour, i enportan pour manz byen manze ki nourisan e ki bon pour lasante, me i egalman enportan pour evite fer gaspiyaz manze, akoz dan bokou pei bann zanfan pe mor lafen. Anplis annou servi larestan manze, kot i annan lespas pour fer konpos akoz letan nou resikle, lanvironnman i benefisye. Alor letan nou manz lokal, nou valoriz bann lespes lokal ki osi form par nou lanvironnman, nou lakour, nou kanton e nou zil !


‘Minister Lasante pa’n dir ferm lekol’\n“Nou pa’n dir paran tir zanfan dan lekol ouswa pour ‘management’ lekol ferm lekol. Zanfan pa a okenn risk. Akoz napa bann ansennyan ki’n vini konmans touse dan lekol, ki’n malad e ki’n annan kontak avek zot zanfan.”\nSe Komisyonner Lasante Piblik, Dr Jude Gedeon, ki ti dir sa avek lapres ler i ti pe donn en ‘update’ lo bann mezir ki pe ganny ranforsi pour anpes lapest propaze Sesel e kot serten lekol ti fermen an rezilta sa.\nI ti dir vi ki bokou ansennyan in ganny konseye reste kot zot kot zot anba sirveyans ek medikaman apre posibilite kontak avek sa dimoun enfekte ki ti al dan en rankont ansennyan, lekol in vwar li napa ase staf pour bann laklas, alor serten ‘management’ ti deside ferm lekol. E i ti donn legzanp International School Seychelles, lekol Anse Etoile ek Eksepsyonnel.\n“Alor zot ti pe pran desizyon pour ferm lekol ‘from a management point of view’. Pa nou ki’n dir zot ferm lekol,” Dr Gedeon ti dir.\nLo kote sitiasyon maladi lapest, Dr Gedeon ti dir vi ki Madagaskar sitiasyon sa maladi i persiste kot plis ka in ganny anrezistre, Minister Lasante in pran mezir adisyonnel pour fer ki sa maladi pa propaze isi Sesel.\nSa pei in anrezistre 49 ka lanmor e dan son lavil Antananariv yer ti annan 4 lanmor e en trantenn ka. In dir ki pour lemoman lo ward en total 7 dimoun in ganny admit, en logmantasyon de dimoun konpare avek yer ki ti annan 5.\nI ti dir bann dimoun ki’n admit yer in amelyore e menm si i ti annan en pti pe lafyev, X-ray i normal. Bann lezot ki pe osi pran antibiotik zot stab. Dr Gedeon ti dir apre ki zot in fer ‘contact tracing’ dapre zot ‘guideline,’ de ki zot detekte en ka zot fer sir ki zot pran mezir pour anpes posibilite propagasyon. Sa ‘contact tracing’ i enkli depi ler in voyaze, in arive, son fanmiy e bann dimoun ki’n an kontak avek.\nDr Gedeon i dir ki malerezman sa dimoun pa’n swiv konsiny e ki in al dan rankont kot ti annan en kantite dimoun. E tou dimoun ki ti dan sa rankont in resevwar antibiotik e ‘prophylaxis’ e anba sirveyans. Antou i annan en 300 dimoun ki’n ganny met lo antibiotik, i ti dir.\n“Bann ki’n ganny bann sentonm e si nou war ki sa bann sentonm i kapab lye avek sa maladi, zot ganny met anba lobzervasyon pour plis tretman,” i ti dir. Fanmiy pros ki sa dimoun i reste avek, 12 zot, in ganny transfer dan lakademi militer Perseverans.\n“Zot pa malad me lobzektif se pour sirvey zot akoz zot in pli an kontak avek sa dimoun,” Dr Gedeon ti dir.\nLo kote vwayaz, minister in ranforsi zot lapel avek dimoun pour pa vwayaz Madagaskar e bann ki ensiste pou ganny refer kot CDCU pour ganny konseye plis.\n“Bann dimoun ki Madagaskar ki pou rantre Sesel prezan, pou al direkteman anba lobzervasyon. Zot pa pou kapab al ni dan lotel, ni dan lakour.\nDr Gedeon ti osi dir ki STB in fer sorti en advisory kot in demann bann pwen tranzit parey Moris, Larenyon ek Kenya pour pa met bann pasaze lo avyon ki pe tranzit Sesel e ki zot sanz zot larout e al en lot landrwa. Me si Seselwa i sorti Madagaskar zot bezwen rantre dan pei me zot pe al direkteman anba sirveyans.\n“Sa bann metod se pour anpese ki dimoun i rantre isi ki’n deza ganny kontak avek Madagaskar,” Dr Gedeon in dir.\nZisteman Bord Touris Sesel (STB) ek Minister Tourizm, Laviasyon Sivil, Por ek Lamarin, in averti tou laliny aeryen ki pe vin Sesel, pour pa pran pasaze sorti Madagaskar.\n“Tou pasaze ki swazir pou tranzit Sesel sorti Madagaskar, pou ganny opsyon debarke imedyatman ouswa ganny plase dan sant izolasyon pour sis zour,” sa de lorganizasyon in dir.\nSa bann lavertisman i aplik osi pour bato kargo ki’n pas Madagaskar, bann peser ki’n al laba. I’n fer en lapel pour bann peser ki al dan sa pei enformelman, an kasyet, pou osi vin devan e fer konnen.\n“Lo kote ‘cruise ship’ ki’n pas par Madagaskar, nou pe ankouraz zot pour reste 7 zour lo lanmer avan rantre isi,” i ti dir.\nDr Gedeon ti osi enformen ki Ethiopian Airlines in osi kennsel son vol Madagaskar.\nDr Gedeon in ankor enn fwa lans lapel avek piblik pour pa panik e pa senm lapanik, me zis azir dapre bon lenformasyon ki ganny donnen. I ti dir napa bezwen pour met mask parey serten pe fer anvil akoz sa maladi i pa dan popilasyon.